**ПРОЕКТ!**

**МИНИСТЕРСТВО НА ТРУДА И СОЦИАЛНАТА ПОЛИТИКА**

**Национална стратегия**

**за активен живот на**

**възрастните хора в България**

**2019 - 2030 г.**

СЪДЪРЖАНИЕ

[СПИСЪК СЪС СЪКРАЩЕНИЯ 3](#_Toc464460434)

1. ОСНОВНИ ПОНЯТИЯ И ТЕНДЕНЦИИ………………………………………………………………………………………………………..…..5

[**Дефиниране на понятието „активен живот на възрастните хора“ 5**](#_Toc464460439)

[**Демографски тенденции и начин на живот на възрастните хора в България 6**](#_Toc464460440)

[**Индекс на активния живот на възрастните хора (AAI) 8**](#_Toc464460441)

[Сравнителни резултати с акцент България - на ниво ЕС през 2016 г. 8](#_Toc464460442)

[Резултати за България по райони 9](#_Toc464460443)

[2. ОБХВАТ НА СТРАТЕГИЯТА И ИНСТИТУЦИОНАЛНА РАМКА 10](#_Toc464460471)

[3. ВИЗИЯ, ЦЕННОСТИ, ПРИНЦИПИ 11](#_Toc464460488)

[**Визия 11**](#_Toc464460489)

[**Ценности 12**](#_Toc464460490)

[**Принципи 13**](#_Toc464460491)

[4. ЦЕЛИ НА СТРАТЕГИЯТА 14](#_Toc464460492)

[5. ПРИОРИТЕТИ И МЕРКИ 19](#_Toc464460493)

[**5.1. Приоритетна област 1 - Насърчаване на активния живот на възрастните хора в сферата на заетостта 19**](#_Toc464460494)

[Общи проблеми и предизвикателства в сферата на пазара на труда 19](#_Toc464460495)

[Мерки 21](#_Toc464460498)

[**5.2. Приоритетната област 2 - Насърчаване на активния живот на възрастните хора в сферата на участието в обществото 25**](#_Toc464460499)

[Общи проблеми и предизвикателства в сферата на общественото участие 25](#_Toc464460500)

[Мерки 26](#_Toc464460503)

[**5.3. Приоритетна област 3 – Насърчаване на активния живот на възрастните хора в сферата на самостоятелния живот 29**](#_Toc464460504)

[Общи проблеми и предизвикателства в сферата на независимия и сигурен живот на възрастните хора 29](#_Toc464460505)

[Мерки 31](#_Toc464460507)

[**5.4.Приоритетна област 4 – Създаване на капацитет и благоприятна среда за активен живот на възрастните хора на национално и на регионално ниво 34**](#_Toc464460508)

[Мерки 35](#_Toc464460510)

[6.ФИНАНСИРАНЕ НА СТРАТЕГИЯТА 37](#_Toc464460511)

[7.ПЛАН ЗА КОМУНИКАЦИЯ И ПУБЛИЧНОСТ НА СТРАТЕГИЯТА 37](#_Toc464460512)

[8. ИНДИКАТОРИ ЗА МОНИТОРИНГ И ОЦЕНКА 39](#_Toc464460513)

[Индикатори за наблюдение и оценка на Стратегията за активен живот на възрастните хора 39](#_Toc464460514)

[Информационна обезпеченост и методи за набавяне на информация за целите на мониторинга, оценката и актуализацията на Стратегията 41](#_Toc464460515)

[**Наблюдение, оценка и актуализация на Стратегията 41**](#_Toc464460517)

# СПИСЪК СЪС СЪКРАЩЕНИЯ

|  |  |
| --- | --- |
| **Съкращение** | **Пълно наименование** |
| **АЗ** | Агенция по заетостта |
| **АСП** | Агенция за социално подпомагане |
| **БАН** | Българска академия на науките |
| **БВП** | Брутен вътрешен продукт |
| **БДС** | Български държавен стандарт |
| **ГСЗ** | Глобална стратегия по заетостта |
| **ЕT 2020** | „Образование и обучение 2020”/ “Education and Training 2020” |
| **ЕВРОСТАТ/ EUROSTAT** | Статистическа служба на Европейския съюз / Statistical office of the European Union |
| **ЕК** | Европейска комисия |
| **ЕС** | Европейски съюз |
| **ЗНЧ** | Закон за народните читалища |
| **ЗПОО** | Закон за професионалното образование и обучение |
| **ИКТ** | Информационни и комуникационни технологии |
| **ИП** | Инвестиционен приоритет |
| **КНСБ** | Конфедерация на независимите синдикати в България |
| **КРИБ** | Конфедерация на работодателите и индустриалците в България |
| **КСО** | Кодекс за социално осигуряване |
| **КТ** | Кодекс на труда |
| **МВР** | Министерство на вътрешните работи |
| **МВнР** | Министерство на външните работи |
| **МЗ** | Министерство на здравеопазването |
| **МИГ** | Местна инициативна група |
| **МИКЦ** | Младежки информационно-консултантски центрове |
| **МК** | Министерство на културата |
| **ММС** | Министерство на младежта и спорта |
| **МОН** | Министерство на образованието и науката |
| **МРЗ** | Минимална работна заплата |
| **МС** | Министерски съвет |
| **МСКО/ISCED** | Международна стандартна класификация на образованието/ International Standard Classification of Education (ISCED) |
| **МТСП** | Министерство на труда и социалната политика |
| **МФ** | Министерство на финансите |
| **НАПОО** | Национална агенция за професионално образование и обучение |
| **НЕЛК** | Национална експертна лекарска комисия |
| **НЗОК** | Национална здравноосигурителна каса |
| **НЗП ЕПАЛЕ/EPALE** | Национално звено за подкрепа на Електронна платформа за учене на възрастни в Европа |
| **НЗС 2020** | Национална здравна стратегия 2020 |
| **НИРД** | Научноизследователската и развойна дейност |
| **НКР** | Национална квалификационна рамка |
| **НПР БГ2020** | Национална програма за развитие: България 2020 |
| **НСОРБ** | Национално сдружение на общините в Република България |
| **НЦОЗА** | Национален център по обществено здраве и анализи |
| **ОМК** | Отворен метод на координация |
| **ООН** | Организация на обединените нации |
| **ОПНОИР** | Оперативна програма „Наука и образование за интелигентен растеж“ |
| **ОПРЧР** | Оперативна програма „Развитие на човешките ресурси“ |
| **ПМС** | Постановление на Министерския съвет |
| **ПО** | Приоритетна ос |
| **РБ** | Република България |
| **РЗИ** | Регионални здравни инспекции |
| **РЗОК** | Районни здравноосигурителни каси |
| **ТЕЛК** | Трудово – експертна лекарска комисия |
| **УЦЖ** | Учене през целия живот |
| **ЦРЧР** | Център за развитие на човешките ресурси |

# ОСНОВНИ ПОНЯТИЯ И ТЕНДЕНЦИИ

## Понятие за активен живот на възрастните хора и неговите аспекти

Развитието на политиката за активен живот на възрастните хора е свързано с отговорната задача за задаване на насоки за адаптиране на основните секторни политики, тяхното актуализиране и реформиране съобразно демографските предизвикателства – за постигане на относителен демографски баланс и сплотеност на населението, за постигане на по-високо качество на развитие на човешките ресурси, но така също и за ограничаване на въздействието на застаряването на населението и на работната сила върху фискалната стабилност, устойчивостта на социалните системи и икономическия растеж на страната.

Проектът на регламент за Европейския социален фонд + за новия програмен период предвижда отделна специфична цел „насърчаване на участието на жените на пазара на труда, по-добро съчетаване на професионалния и личния живот, включително достъп до грижи за децата, здравословна и добре адаптирана работна среда, адресираща рисковете за здравето, приспособяване на работниците, предприятията и предприемачите към промяната и активно стареене в добро здраве“. Мерките, свързани с активния живот на възрастните хора, ще останат приоритет и през периода 2021-2027 г.

Очерталите се неблагоприятни демографски тенденции на застаряване на населението и тяхното влияние върху общественото развитие налагат мобилизиране на държавните институции и гражданското общество и изискват целенасочени управленски въздействия, допълващи се политики, както и качествено развитие на човешкия капитал. Особено важно е тези въздействия да имат дългосрочен и комплексен характер с оглед постигането на устойчиви резултати през следващите десетилетия.

**Дефиниции на понятието за активен живот на възрастните хора (active ageing)**

Понятието „активен живот на възрастните хора” има няколко основни дефиниции.

**Организацията за икономическо сътрудничество и развитие** акцентира върху икономическото измерение на термина, като го отнася към способността на възрастните хора за осъществяване на реален икономически и социален принос в обществото. На преден план се извежда възможността за гъвкав избор за начина на живот в напреднала възраст – посредством участие в обучения, заетост, осъществяване на различни доброволчески дейности и предоставяне на грижи.

Следващото основно определение принадлежи на **Световната здравна организация** и обхваща максимално широк контекст на приложение, като подчертава важността от комплексно участие на възрастните в социалния, икономически, културен, духовен и граждански живот, а не само до способността за продължаваща физическа активност или участие на пазара на труда.

**Европейската комисия** формулира параметрите на “active ageing” още в Съобщение от 1999 г., озаглавено „Европа за всички възрасти”, според което „активният живот на възрастните хора” означава да приспособим начина си на живот към факта, че вече живеем по-дълго и в по-добро здраве, отколкото когато и да било и трябва да се възползваме от това като възможност. На практика това означава възприемане на здравословен начин на живот, по-дълго участие на пазара на труда, по-късно пенсиониране и запазване на активността след пенсиониране. По този начин насърчаването на активния живот на възрастните хора означава предоставяне на възможности за по-добър живот, а не ограничаване на права за индивидуална реализация и житейски избор.

Основните насоки за развитие на политиката за насърчаване на активния живот на възрастните хора са дефинирани в Заключенията на **Съвета на Европейския съюз** от юни 2010 г., според които активният живот на възрастните хора означава да се създават възможности за по-дълго участие на възрастните хора на пазара на труда, за принос към обществото чрез безвъзмездна доброволческа дейност в общността или предаване на умения на по- млади хора, както и чрез дейност в полза на семействата им, а също и за възможно най-дълъг самостоятелен и достоен живот. Според документа по-дългото участие на възрастните работници в трудовия живот може да бъде ценен принос за подобряване на резултатите и производителността на икономиката, което от своя страна да облагодетелства всички представители на обществото. Също така, активният живот на възрастните хора трябва да се разглежда в по-широкия контекст на устойчивата пригодност за заетост на жените и мъжете през целия трудов живот. Насърчаването на възрастните работници да останат по-дълго на работа изисква да се подобрят условията на труд, за да се запази здравето и безопасността на хората, или да се адаптират работните места към здравословното им състояние и потребности, да се води борба с дискриминацията, основана на възрастта и на пола, да се актуализират уменията чрез предоставяне на адекватен достъп до учене и обучение през целия живот, както и при необходимост да се преразгледат данъчните системи и системите за изплащане на обезщетения, за да се гарантира наличието на ефективни стимули за по-продължително участие в трудовия живот.

**Организацията на обединените нации** чрез Икономическата комисия за Европа координира изпълнението на Международния план за действие в отговор на застаряването (приет в Мадрид през 2002 г.) и Регионалната стратегия за Европа за неговото изпълнение. Мадридският план за действие по застаряването призовава за промяна в нагласи, политики и практики на всички нива и във всички сектори, за да се осигури използването на огромния потенциал на процеса на застаряване на населението. Целта на Плана за действие е обезпечаване на всички хора и подсигуряване на техните старини. Планът представлява практически инструмент за водене на политики чрез фокусиране върху ключовите приоритети, свързани с процесите на застаряване. В приетата по време на третия преглед и оценка на изпълнението на Мадридския план за действие Министерска декларация от Лисабон през 2017 г. се акцентира върху признаване на потенциала на възрастните хора, насърчаване на по-дългото оставане на работа и работоспособността, както и на осигуряване на достойно остаряване. Изпълнението на Министерската декларация от Лисабон е с хоризонт до 2022 г.

## Демографски тенденции и начин на живот на възрастните хора в България

В демографски план застаряването на населението се очертава като дълготраен и необратим социален процес за европейските страни, включително и за България. Според прогнозите на ЕВРОСТАТ, делът на населението в Република България на възраст над 65 години ще се увеличи от 17,4% през 2010 г. до 32,7% през 2060 г.

Текущата демографска ситуация в България се характеризира с продължаващо намаляване и застаряване на населението, ниски нива на раждаемост и високи нива на обща смъртност. Задълбочава се дисбалансът в териториалното разпределение на населението.

**Най-значимата демографска тенденция в развитието на населението е процесът на застаряване**. По данни на Националния статистически институт (НСИ) в края на 2017 г. лицата на 65 и повече навършени години са 1 481 908, или 21.0% от населението на страната. В сравнение с 2016 г. делът на населението в тази възрастова група нараства с 0.3 процентни пункта, а спрямо 2001 г. - с 4.1 процентни пункта.

Процесът на застаряване е по-силно изразен сред жените, отколкото сред мъжете. Относителният дял на жените на възраст над 65 години е 24.4%, а на мъжете - 17.4%. Тази разлика се дължи на по-високата смъртност сред мъжете и като следствие от нея - на по-ниската средна продължителност на живота при тях.

**Застаряването на населението води до повишаване на неговата средна възраст**, която от 40.4 години през 2001 г. нараства на 41.2 години през 2005 г. и достига 43.6 години в края на 2017 година.

**Тенденцията на застаряване на населението води до промени и в неговата основна възрастова структура** - под, във и над трудоспособна възраст. Влияние върху съвкупностите на населението във и над трудоспособна възраст оказват както застаряването на населението, така и законодателните промени[[1]](#footnote-1) при определянето на възрастовите граници за пенсиониране. За 2017 г. тези граници за населението в трудоспособна възраст са до навършването на 61 години за жените и 64 години за мъжете.

Населението в трудоспособна възраст към 31.12.2017 г. е 4 248 хил. души, или 60.3% от населението на страната, като мъжете са 2 233 хил., а жените - 2 015 хиляди. През 2017 г. броят на трудоспособното население намалява с почти 56 хил. души, или с 1.3%, спрямо предходната година.

Към края на 2017 г. над трудоспособна възраст са 1 736 хил. души, или 24.6%, а под трудоспособна възраст - 1 066 хил. души, или 15.1% от населението на страната.

В сравнение с 1990 г., през 2017 г. населението в под трудоспособна възраст е намаляло с 6.5 процентни пункта, населението в трудоспособна възраст се е увеличило с 4.8 процентни пункта, а населението в над трудоспособна възраст се е увеличило с 1.7 процентни пункта, като тенденцията е да нараства.

Към 31.12.2017 г. **общият коефициент на възрастова зависимост в България е 54.5%,** или на всяко лице в зависимите възрасти (под 15 и над 65 години) се падат по-малко от две лица в активна възраст. За сравнение, през 2005 и 2016 г. този коефициент е бил съответно 44.5 и 53.4%. Това съотношение е по-благоприятно в градовете - 50.3%, отколкото в селата - 67.5%.

Тревожна е тенденцията при възпроизводството на трудоспособното население. Съотношението между броя на влизащите в трудоспособна възраст (15-19 години) и броя на излизащите от трудоспособна възраст (60-64 години) показва, че към 31.12.2017 г. всеки 100 лица, излизащи от трудоспособна възраст са замествани от 64 влизащи в трудоспособна възраст. За сравнение, през 2001 г. 100 лица, излизащи от трудоспособна възраст, са били замествани от 124 млади хора.

Икономическите последици от застаряването на населението върху пазара на труда и неговото функциониране са многопосочни: очаква се да намалява количеството и качеството на труда; очакват се неблагоприятни промени в образователното равнище на работната сила, професионалните компетенции и адаптивност към промените и др.

Редица фактори определят спецификите в начина на живот на възрастните хора в България. Наличните данни от проучвания на Евробарометър и ЕВРОСТАТ очертават следната обща картина:

* **Нисък дял на физически активните и спортуващи възрастни хора:** Възрастните хора в България участват много слабо в различни форми на физическа активност, физически упражнения и спорт – 1,9% при средно за страните членки на ЕС 10,7% *(според изследване на Евробарометър: Special Eurobarometer 334 и Special Eurobarometer 412, Sport and Physical Activity).*
* **По-лош здравен статус и лоши показатели за психично здраве в сравнение с останалите страни-членки на ЕС:** Голям брой показатели за здравния статус на възрастното население у нас също очертават тревожна картина – българите в добро психично здраве на възраст над 55 години са 52,6%, докато средно за ЕС делът им е 63,9%; профилактичните прегледи и изследвания сред българите, в това число и сред възрастното население са доста по-редки, отколкото в останалите страни-членки на ЕС. *(Източник: Health determinats, 2009, Special Eurobarometer 329).*
* **Участие в културния живот и посещения на културни събития:** Изследването Евробарометър *(Special Eurobarometer 399, Cultural access and participation)* показва, че възрастните хора участват по-слабо в сравнение с останалите групи на обществото в различни форми на обществения живот: посещения на театър, кино или други културни събития.
* **Двойно по-нисък дял на възрастните хора, които използват информационни и комуникационни технологии** **(ИКТ):** Достъпът на възрастните хора до информационни и комуникационни технологии и интернет е по-нисък, отколкото сред останалите групи от населението и доста по-нисък в сравнение с останалите страни-членки на ЕС (22%, при средно за ЕС 50%, ICT Survey 2014).

Въпреки силната урбанизация на населението, **около една трета от хората на възраст над 60 години живеят в селата.** Видна е и тенденцията на увеличаване на дела на възрастното население в селата, за разлика от периода преди 65 години, когато делът на младите в селата е бил по-голям, отколкото в градовете. Това определя и по-високата териториална разпръснатост на възрастното население, което допълнително се явява предизвикателство за достъпа до социални услуги и тяхното организиране.

## Индекс на активния живот на възрастните хора (AAI)

**Индексът на активния живот на възрастните хора (AAI) е инструмент за измерване на неизползвания потенциал на възрастните за активно и здравословно стареене на национално и регионално ниво**. Той измерва нивото, на което възрастните хора живеят самостоятелно, участват в платена заетост и социални дейности, както и способността им да стареят по активен начин. **Индексът е изграден от 22 отделни индикатора, които са групирани в четири области. Всяка област отразява различен аспект на активния живот на възрастните хора: заетост; участие в обществото; независим и сигурен живот в добро здраве; създаване на капацитет и благоприятна среда за активен живот на възрастните хора.**

Първите три области заедно се отнасят към „действителната ситуация“ по отношение на активния живот на възрастните хора и отразяват различните дейности, в които възрастните участват, както и ситуацията по отношение на техния независим, самостоятелен и сигурен живот. Четвъртата област представя капацитета и благоприятната среда за активен живот на възрастните хора, определени чрез индивидуалните характеристики на възрастните хора, които могат да улеснят или възпрепятстват техния активен живот.

Индексът е разработен в рамките на Европейската година за активен живот на възрастните хора и на солидарността между поколенията през 2012 г. (EY2012) и се изпълнява съвместно от Икономическата комисия за Европа на ООН (UNECE) и Генерална дирекция „Заетост, социални въпроси и приобщаване" на Европейската комисия (DG EMPL).

Резултатите от прилагането на Индекса на активния живот на възрастните хора (ААІ) за отделните страни показва степента, в която се използва потенциалът на възрастните хора, както и степента, в която възрастните хора имат възможност и са насърчавани да участват в икономиката и в живота на обществото. Теоретичният максимум за Индекса е 100 пункта. Това е „идеалният“ резултат, който на практика е трудно да бъде постигнат, тъй като предполага много по-висока продължителност на живота и по-висока степен на активно участие на всички възрастни хора в пазара на труда и в обществения живот от реалистичните.

Може да се обобщи, че **Индексът е всеобхватен и гъвкав инструмент**, който дава доказателства за информирано вземане на решения, разработване и мониторинг на политиките и стратегиите за застаряване.

### Сравнителни резултати с акцент България - на ниво ЕС през 2016 г.

#### Индекс за активен живот на възрастните хора в област Заетост

Средно за ЕС: 29,1 / БГ: 27,9

По отношение на стойностите на Индекса в областта „Заетост на възрастните хора” България се нарежда близо до средното за ЕС със стойност 27,9. Предимствата на България в сравнение с много от страните-членки на ЕС са в сравнително високата заетост на жените. В същото време, страната остава назад по отношение на заетостта на по-високите възрастови групи (над 60 г.). За разлика от водещите държави, при които заетостта в групата 60-64 г. е над 50%, в тази група заетите в България са 44,5 % при мъжете и 27,3 % при жените. В същото време заетостта при 65-69 г. и над 70 г. в България остава ниска (под 9 %), докато лидерите в ЕС 28 по този показател достигат съответно стойности 26,5 % (Естония) и 19,2 % (Румъния).

#### Индекс за активен живот на възрастните хора в област Участие в обществото

Средно за ЕС: 18,0 / БГ: 9,8

Стойностите на Индекса за България в тематична област „Участие в обществото“ са ниски. По този показател България се нарежда на последно място. Трябва да се отбележи, че слабото участие в обществото е характерно не само за възрастните хора в България, но и за останалите възрастови групи и в този смисъл не се говори за възрастово детерминиран проблем. Ниските стойности на Индекса по отношение на участие в обществото се дължат на недостатъчно развитото доброволчество и на ниското политическо участие на възрастните хора. Въпреки слабото класиране на България, все пак трябва да се има предвид, че общо 15 страни се нареждат под средното за ЕС 28. Това показва, че е необходимо да бъде насърчавано участието на възрастните хора в обществото чрез създаване на повече възможности за доброволчество и гражданско участие.

#### Индекс за активен живот на възрастните хора в област Независим живот

Средно за ЕС: 71,4 / БГ: 68,1

Индексът за активен живот в областта „Независим живот” също получава сравнително ниски стойности и нарежда България на 19-то място сред ЕС-28. Съществени дефицити за България се забелязват по отношение на физическата активност и материалните лишения, произтичащи от високите нива на бедност. Ниски са и показателите за България по отношение на усещането за физическа сигурност и рискове от извършване на криминалния деяния срещу възрастните хора и тяхното имущество. По останалите индикатори на Индекса България също има по-ниски от средните за ЕС стойности – здравен статус, покриване на потребностите от здравна и дентална грижа, възможности за независим живот, участие на възрастните в различни форми на учене през целия живот. Голяма част от причините са в увеличаващите се хронични заболявания и недобрия здравен статус на населението, които нарастват с напредване на възрастта в по-голяма степен, отколкото в преобладаващата част от останалите страни-членки.

#### Капацитет за активен живот

Средно за ЕС: 55,9 / БГ: 53,9

Стойностите на Индекса в областта „Капацитет за активен живот“ нареждат България на 15-то място. Силните страни на България са в сравнително високото и постъпателно нарастващо образователно ниво на възрастните хора (повишава се броя на възрастните хора с високо образование), добрата социална свързаност и възможностите за контакт и общуване между възрастните хора, както и добрите перспективи за живот в добро здраве. В същото време България изостава значително по отношение на дял на използващите ИКТ сред възрастното население, психичното здраве и общата очаквана продължителност на живот.

#### Индекс за активен живот на възрастните хора – средни стойности

Средно за ЕС: 34,8 / БГ: 30,8

Индексът ясно очертава областите, в които България изостава и към които трябва да бъдат насочени специални мерки за повишаване на капацитета и възможностите за участие и подобряване на живота на възрастното население:

1. Заетост в по-високите възрастови групи;
2. Доброволчество;
3. Участие в политическия живот;
4. Използване на ИКТ;
5. Преодоляване на бедността и подобряване на жилищните условия за възрастни хора;
6. Подобряване на здравния статус и психичното здраве;
7. Подобряване на личната физическа сигурност на възрастните хора.

### Резултати за България по райони

*Заетост*

Приложен на регионално ниво, Индексът за Активен живот на възрастните хора показва чувствителни разлики между регионите и районите по отношение на заетостта. Налице са по-ниски стойности в Северна България и по-високи стойности в Южна България, и особено в Югозападния район. Отвъд тези регионални различия е налице много силна диспропорция между заетостта в големите градски центрове и останалите населени места. Особено засегнати и уязвими са малките населени места в слаборазвитите райони. Необходимо е към тях да бъдат насочени специални мерки и интервенции с оглед повишаване на заетостта на възрастните хора.

*Капацитет за активен живот*

Индексът за активен живот на възрастните хора на регионално ниво показва сравнително сходни стойности по отношение на капацитета за активен живот. Причината за това е, че до голяма степен включените в него показатели не се влияят от регионалните различия и имат сравнително сходни стойности във всички райони на страната. По-висок капацитет е наличен в Югозападния район, което е отчасти следствие от икономическото състояние на района и по-добрия образователен, здравен и материален статус, както и от по-високия дял на възрастни хора, които използват ИКТ.

Регионалните разрези показват, че големите диспропорции не са в толкова голяма степен на ниво райони, а между отделните типове населени места по оста център-периферия на районите. В големите градове ситуацията е значително по-добра, докато в малките населени места и селата общият материален и социален статус е значително по-нисък. Това поставя въпрос за мерки на местно ниво, които да адресират силните диспропорции между населените маста в рамките на един район. Така например Югозападният район има много високи общи стойности по отделните показатели (предимно поради факта, че включва столицата), но в рамките на района в някои от по-слабо развитите административни области има малки градове и села, които са в изключително неблагоприятно положение.

# 2. ОБХВАТ НА СТРАТЕГИЯТА И ИНСТИТУЦИОНАЛНА РАМКА

## Обхват на стратегията

Устойчивото нарастване на продължителността на живота, в съчетание с трайните тенденции на намаляване на раждаемостта изисква въвеждането на икономически, институционални, административни, бюджетни и финансови промени, без които се очаква да бъде нарушена сплотеността в обществото, солидарността между поколенията и да възникват нови, трудно разрешими проблеми за бъдещите поколения.

Националната стратегия за активен живот на възрастните хора следва да отговори на предизвикателствата пред застаряващото население и да подпомогне формирането на политики, предприемането на мерки и програмирането в социалната област.

При изготвянето на Стратегията беше отчетено постигнатото до момента в областта на нормативната и институционална среда, набелязани бяха мерки за бъдещо развитие, с цел осигуряване на приемственост и адекватно използване на натрупания опит.

Стратегическата рамка на българското правителство за насърчаване на активния живот на възрастните хора се съдържа в **Националната концепция за насърчаване на активния живот на възрастните хора (2012 – 2030 г.),** която е развитие и продължение на едно от важните направления на **Актуализираната Национална стратегия за демографско развитие на населението в Република България** с хоризонт до 2030 г. – Преодоляване на последиците от застаряване на населението. Националната концепция за насърчаване на активния живот на възрастните хора предлага конкретна перспектива за посрещане на последствията от демографското застаряване на населението, в контекста на интегриран подход за отразяване на конкретните специфики на застаряването.

Във връзка с постиженията на Европейската година на активния живот на възрастните хора и солидарността между поколенията (2012 г.) и приоритетните стълбове на Европейските „Ръководни принципи за активен живот на възрастните хора и солидарност между поколенията“, **възникна необходимост да се разшири обхвата на ключови сфери от политиката, като се обърне специално внимание на заетостта, участието в обществения живот и независимия живот на възрастните хора. Тези ключови сфери са послужили като отправна точка при разработването на мерки в Националната стратегия за активен живот на възрастните хора в България.** Проектът на стратегия е разработен като резултат от проведени анализи и 12 публични дискусии във всички райони на страната по проблемите пред активния живот на възрастните хора. В дискусиите участваха областни управители, кметове на общини, представители на бизнеса и синдикатите, неправителствени организации, изследователи и медии.

Тематичните области от Европейските „Ръководни принципи за активен живот на възрастните хора и солидарност между поколенията“ кореспондират с тематичните области на Индекса на активния живот на възрастните хора. В допълнение към тях обаче, **Индексът на активния живот на възрастните хора измерва и възможностите за използване на потенциала на възрастните хора.**

## Институционална рамка

**Успешното прилагане на Националната стратегия за активен живот на възрастните хора следва да се извършва от обединените усилия на всички заинтересовани страни**. Участието чрез компетентна и своевременна подкрепа на държавни органи и гражданското общество ще гарантира положителното въздействие при вземане на решения и формиране на междусекторни политики в полза на възрастното население.

Министерството на труда и социалната политика провежда държавната политика в областите пазар на труда, заетост, доходи, пенсии, социално включване, социално подпомагане, социални услуги, демографска политика, равни възможности и др. МТСП ръководи, координира и контролира осъществяването на държавната политика в областта на демографското развитие, както и дейността по анализиране, оценяване и прогнозиране на демографските процеси в сътрудничество с други държавни органи, институти и социални партньори.

**Междуведомствена работна група по демографските въпроси, доходите и жизненото равнище**

Междуведомствената работна група по демографските въпроси, доходите и жизненото равнище към министъра на труда и социалната политика осигурява поддържане на постоянен работен формат за междуведомствено взаимодействие по демографските въпроси и по въпросите на застаряването. В състава на работната група са включени широк кръг представители на отговорните институции по изпълнение на Националната стратегия за демографско развитие, включително представители на министерства, държавни агенции, представители на Националния осигурителен институт, Националния статистически институт, Българската академия на науките, Българския червен кръст, представители на общините (НСОРБ), социалните партньори и др. Съставът на работната група се актуализира ежегодно, като за всяка институция се посочват титуляр и заместник.

Задачите на работната група включват подаване на информация във връзка с разработване на План за съответната година и Отчет за предходната по изпълнение на Актуализираната Национална стратегия за демографско развитие на населението в Република България (2012–2030 г.); подаване на информация на двугодишна база за изготвянето на Доклад за отразяване на Националната концепция за насърчаване на активния живот на възрастните хора в секторните политики и други дейности по компетентност. Ще бъдат добавени и ангажименти във връзка с настоящата Националната стратегия за активен живот на възрастните хора (вж „Отговорна структура за изпълнение, наблюдение и оценка на Стратегията“). Председателят на междуведомствената работна група (ресорен заместник-министър) утвърждава годишен план-график за работа на групата.

# 3. ВИЗИЯ, ЦЕННОСТИ, ПРИНЦИПИ

При разработване на Националната стратегия за активен живот на възрастните хора е взета предвид действащата национална стратегическа рамка в областта на демографската политика - Актуализираната Национална стратегия за демографско развитие на населението в Република България (2012-2030 г.) и Националната концепция за насърчаване на активния живот на възрастните хора (2012-2030 г.). Използвани са резултати от анализи в областта на застаряването, а също така и постиженията на Европейската година на активния живот на възрастните хора и солидарността между поколенията (2012г.), приоритетните стълбове на Европейските „Ръководни принципи за активен живот на възрастните хора и солидарност между поколенията“ и изводи от проведени регионални консултации със заинтересованите страни.

## Визия

**Възрастните хора са важен и ценен ресурс на България. Те имат право на достойно съществуване и пълноценно участие в живота на обществото, на добро здраве и продуктивен живот, на развитие на своите знания, умения и способности, на равно третиране и на защита на техните основни човешки права. Визията на Националната стратегия за активен живот на възрастните хора е свързана със създаването на условия и гарантиране на равни възможности за достоен и пълноценен живот.**

Политиката за подкрепа на активния живот на възрастните хора е част от държавната демографска политика и част от цялостната политика за устойчиво културно, икономическо и социално развитие на страната.

Въпреки общите характеристики на демографските тенденции в страните от Европейския съюз, актуалната ситуация в България се отличава със свои специфики. За населението на някои от по-старите държави-членки са характерни ниски равнища на раждаемост и смъртност и висока средна продължителност на живот. Ситуацията в България показва по-ниска продължителност на живот и по-висока смъртност на населението. Застаряването на населението в България протича при устойчива и дълготрайна тенденция на отрицателен демографски прираст, изразяващ се в значителен превес на умиранията над ражданията. Ето защо съдържателните параметри за разработване на Националната стратегия за активен живот на възрастните хора в България следва да бъдат съобразени с реалната ситуация на състоянието на възрастното население, с цел постигане на максимално съответствие на планираните действия с идентифицираните потребности. **Необходим е специален акцент към насърчаването на здравословен начин на живот, подобряване на здравните услуги и подобряване и разнообразяване на социалните услуги към възрастните хора.**

Ключово значение за подобряване на стандарта и качеството на живот на възрастните хора имат техните семейства. Според изследвания на Европейската комисия, значителна част от възрастните хора предпочитат да живеят в самостоятелна жилищна среда или среда сред своите най-близки роднини. Ето защо **подобряването на условията за полагане на грижи в домашна или среда, близка до домашната към възрастните се превръща във важна предпоставка за предприемане на действия за съвместяване на семеен и професионален живот.**

Активният начин на живот на възрастните хора съдържа характеристики, които излизат извън икономическия контекст. Активното човешко съществуване трябва да бъде разбирано и съотнасяно не само към сферата на трудовата заетост, въпреки че тя има ключово значение за качеството на живота на хората. Наред с трудовата заетост, осъществяването на независим личностен избор е сред най-важните условия за упражняване на индивидуалните права и свободи на възрастните хора.

Активният живот на възрастните хора е свързан с ключови понятия от социален порядък като участие в социалния живот, доброволна активност, добър здравен статус, трудова и социална мобилност, финансова сигурност, възможност за обучение през целия живот, устойчива и гъвкава заетост, постепенен преход към пенсиониране, гъвкаво пенсиониране, заетост по време на пенсиониране, здравна превенция с акцент върху превенция срещу инвалидизиране, достъпни дългосрочни грижи, свободен и самостоятелен тип активност, дори и в най-напреднала възраст.

**За постигане на устойчиво развитие и икономически растеж за България от решаващо значение е откриване на нови резерви, неизползвани ресурси и разгръщане на потенциала на всички социални групи от населението. От гледна точка на насърчаване на активния живот на възрастните хора, особено важни са няколко области на свързани политики:**

* **Хармонично съчетаване на професионалния и семейния живот**, особено при жените: създаване на условия и възможности хора, които полагат грижа за друг зависим член от семейството да получат надеждна подкрепа от страна на държавата с цел да могат да участват активно и ефективно на пазара на труда, т.е. да се развива качеството и професионализацията на услуги за семействата, свързани с полагане на грижи и отглеждане на деца и зависими членове;
* **Насърчаване на активния живот на възрастните хора в добро здраве**, с цел да останат по-дълго време на пазара на труда с техните знания, умения, потенциал и с това да допринасят за икономическия растеж; подобряване на условията на труд и засилване на здравната профилактика; изграждане на солидарност между поколенията; учене през целия живот и усвояване на новите информационни технологии; преодоляване на негативни стереотипи по отношение на публичния образ и недопускане на прояви на дискриминация към възрастните на пазара на труда;
* **Развитие на дългосрочните грижи и доброволчеството, предвид бързите темпове на застаряване на населението.**

Наред с предоставяне на подходящи условия в сферата на заетостта, действията следва да бъдат ориентирани към здравеопазването с акцент върху профилактиката на социално-значимите заболявания и превантивните грижи, както и към налагането на положителен образ на възрастните хора в общественото пространство.

По-дългото задържане на пазара на труда и икономически активното поведение на възрастните хора трябва да бъде съпътствано с приспособяването на обучително-квалификационната система към изискванията на възрастните хора, предоставяне на адекватни стимули, създаване на условия за преодоляване на възрастовата дискриминация и отчитане значението на опита на възрастните.

Едновременно с това е необходимо да се предприемат действия за гарантиране на достойно остаряване в добро здраве, развиване на мерки за превенция на заболявания и увреждания и за насърчаване на здравословен начин на живот, развиване на услугите за възрастните, както и ново интерпретиране на позитивната социална роля на възрастните хора като пълноправни активни граждани.

## Ценности

На застаряването на населението често се гледа като на нещо негативно, въпреки че възрастните хора са ключов човешки ресурс за общественото и икономическо развитие, генератор и източник на опит и знания. Възрастните хора оказват важна подкрепа на обществото и семейството, като полагат грижи за зависимите лица, като предават своя трудов опит на по-младите поколения, като допринасят за поддържането на живота и социалните отношения.

Ценностите, на които се основава Стратегията са:

**Независим живот**

Възрастните хора трябва да са независими, като имат достъп до добри условия на живот и физическа среда, надежден транспорт, достатъчен доход, безопасна среда на живот в общността, включително да не са обект на престъпления, да имат достъп до надеждна и използваема информация.

**Участие в обществото**

Възрастните хора трябва да имат възможност за активно участие във всички аспекти на обществения живот: социално участие и възможности за доброволческа дейност, като средство за справяне с изолация и самотен живот, активно гражданско участие в процесите на вземане на решения.

**Достъп до грижи**

Да се подкрепя и насърчава здравето и доброто състояние на хората с възрастта: възрастните хора да имат достъп до адекватно здравеопазване и социални услуги, приспособени спрямо индивидуалните им нужди, включително грижа в дома за тези с трайни увреждания.

**Достойнство**

Да се гарантира, че възрастните хора живеят с достойнство в сигурна среда, без да бъдат експлоатирани с физическа и психическа агресия, да се защитят техните човешки права, правото им на равенство, да се защитят спрямо възрастова дискриминация в обществото.

## Принципи

**Националната стратегия за активен живот на възрастните хора се основава на следните основни принципи:**

* **Законност** – съответствие на целите, приоритетите, мерките и конкретните действия с Конституцията на Република България, законите и другите нормативни актове; точно и еднакво прилагане на закона спрямо всички;
* **Превантивност** – планиране на мерки и действия за преодоляване и/или ограничаване действието на фактори, оказващи негативно влияние върху процеса на демографско развитие и застаряването на населението;
* **Следване на целия жизнен цикъл на човешкия живот – да се отчитат особеностите и специфичните потребности, характерни за всяка от трите основни фази на човешкия жизнен цикъл (младост, трудоспособна възраст и пенсионна възраст).** Всяка от възрастовите групи заема определено място и изпълнява своя роля както в социално-икономическите отношения, така и в отношенията между поколенията.
* **Ефективност** – постигане на оптимални резултати с минимални разходи;
* **Ефикасност** – адекватност на поставените цели, приоритети, планирани мерки, конкретни програми и очаквани резултати с реалните потребности;
* **Кохерентност** – осигуряване на координираност и взаимна обвързаност на ефектите на конкретните демографски политики;
* **Устойчивост на резултатите** – осигуряване на трайно и дългосрочно въздействие на постигнатите резултати;
* **Мейнстрийминг[[2]](#footnote-2) на застаряването** – въвеждане на цялостен подход към застаряването на населението във всички сектори; насърчаване на участието на възрастните хора, на техни сдружения и организации при дефинирането на мерки и програми за активен живот на възрастните хора;
* **Участие на местните власти** в провеждане на политики за насърчаване на активния живот на възрастните хора;
* **Иновативност -** поставяне на акцент върху развитието на иновативни и интегрирани услуги, прилагане на добри практики и модели в процесите на планиране и предоставяне на услуги;
* **Междусекторно взаимодействие** в изпълнението на мерки и предоставянето на социални, образователни и здравни услуги, съобразени с конкретните нужди и потребности на възрастните потребители;
* **Гражданско участие и диалогичност** – участие и взаимодействие между всички заинтересовани страни в процеса на разработване и прилагане на политиката в областта на активния живот на възрастните хора.

# 4. ЦЕЛИ НА СТРАТЕГИЯТА

**Стратегическата цел е създаване на условия за активен и достоен живот на възрастните хора чрез осигуряване на равни възможности за пълноценното им участие в икономическия и социален живот на обществото.**

Осигуряването на реален принос от страна на възрастните хора в социалния и икономически живот и на пълна реализация на техните човешки права и свободи е свързано с постигане на общество за всички възрасти.

В съвременните условия особено важно значение придобива не толкова и не само броят на населението, колкото развитието на качеството на човешкия капитал – образованост, здравословно състояние, социална и трудова мобилност, способности и умения, качество и стандарт на живота.

Фигура 1. *Схематично представяне на цели, приоритети и мерки на Националната стратегия за активен живот на възрастните хора*

Изпълнението на стратегическата цел трябва да доведе до следните резултати:

* Активен и независим живот на възрастните хора
* Активно участие на възрастните хора във всички аспекти на обществения живот
* Запазване на здравето на хората с напредване на възрастта и предоставяне на подкрепа за възрастните хора да развият пълния си потенциал, като се гарантира техния достоен и самостоятелен живот
* Изграден институционален капацитет за координация и изпълнение на Стратегията на национално и регионално ниво

**Стрaтегическата цел е разгърната в оперативни цели**, които са разработени в съответствие с основните заключения на анализи и становища в рамките на проведени регионални кръгли маси в областта на застаряването. Едновременно с това те вземат предвид оперативните цели от Националната концепция за насърчаване на активния живот на възрастните хора (2012-2030 г.), като ги развиват и надграждат.

**Оперативните цели са:**

**Оперативна цел 1:** Да се създадат условия за активен трудов живот на възрастните хора;

**Оперативна цел 2:** Да се адаптира социално-осигурителната и пенсионна система към застаряването на населението, като се осигурят финансова стабилност, условия за активен и достоен живот в пенсионна възраст и за ограничаване на бедността сред пенсионерите;

**Оперативна цел 3:** Да се осигурят условия за достъп до учене през целия живот, професионално обучение и повишаване на квалификацията на възрастните хора;

**Оперативна цел 4:** Да се насърчи участието на възрастните хора във всички сфери на обществения живот, в културни, спортни и обществени дейности;

**Оперативна цел 5:** Да се насърчи развитието на доброволчеството;

**Оперативна цел 6:** Да се осигурят равни условия за достъп до здравни услуги и удължаване на живота в добро здраве на възрастните хора;

**Оперативна цел 7:** Да се създадат условия за независим живот на възрастните хора, извън бедността и в подходящи и безопасни жилищни условия с развитие, модернизиране и подобряване на качеството на интегрираната дългосрочна грижа, равен достъп до социални услуги, развитие на т.нар. „сребърна икономика”;

**Оперативна цел 8:** Да се изгради капацитет на национално и регионално ниво за създаване и утвърждаване на политики за активен живот на възрастните хора.

**Определени са следните приоритети на Стратегията:**

**Приоритет 1:** Насърчаване на активния живот на възрастните хора в сферата на заетостта;

**Приоритет 2:** Насърчаване на активния живот на възрастните хора в сферата на участието в обществото;

**Приоритет 3:** Насърчаване на активния живот на възрастните хора в сферата на самостоятелния живот;

**Приоритет 4:** Създаване на капацитет и благоприятна среда за активен живот на възрастните хора на национално и на регионално ниво.

Таблица 1*.Схематично представяне на цели, приоритети и мерки на Националната стратегия за активен живот на възрастните хора*

|  |  |  |  |  |  |  |
| --- | --- | --- | --- | --- | --- | --- |
| **Стратегическа цел**  **Създаване на условия за активен и достоен живот на възрастните хора чрез осигуряване на равни възможности за пълноценното им участие в икономическия и социален живот на обществото** | | | | | | |
| **Оперативни цели** | | | | | | |
| **Оперативна цел 1:** Да се създадат условия за активен трудов живот на възрастните хора.  **Оперативна цел 2:** Да се адаптира социално-осигурителната и пенсионна система към застаряването на населението, като се осигурят финансова стабилност, условия за активен и достоен живот в пенсионна възраст и за ограничаване на бедността сред пенсионерите. | **Оперативна цел 4:** Да се насърчи участието на възрастните хора във всички сфери на обществения живот, в културни, спортни и обществени дейности.  **Оперативна цел 5:** Да се насърчи развитието на доброволчеството. | | **Оперативна цел 6:** Да се осигурят равни условия за достъп до здравни услуги и удължаване на живота в добро здраве на възрастните хора.  **Оперативна цел 7:** Да се създадат условия за независим живот на възрастните хора, извън бедността и в подходящи и безопасни жилищни условия с развитие, модернизиране и подобряване на качеството на интегрираната дългосрочна грижа, равен достъп до социални услуги, развитие на т.нар. „сребърна икономика”. | | | **Оперативна цел 8:** Да се изгради капацитет на национално и регионално ниво за създаване и утвърждаване на политики за активен живот на възрастните хора. |
| **Оперативна цел 3.** Да се осигурят условия за достъп до учене през целия живот, професионално обучение и повишаване на квалификацията на възрастните хора. | | |
| ***Приоритети*** | | | | | | |
| **Приоритет 1: Насърчаване на активния живот на възрастните хора в сферата на заетостта** | | **Приоритет 2: Насърчаване на активния живот на възрастните хора в сферата на участието в обществото** | | **Приоритет 3: Насърчаване на активния живот на възрастните хора в сферата на самостоятелния живот** | **Приоритет 4: Създаване на капацитет и благоприятна среда за активен живот на възрастните хора на национално и на регионално ниво** | |
| ***Мярка 1:*** Насърчаване на възможностите за участие на възрастните хора на пазара на труда. | | ***Мярка 1:*** Насърчаване на социалното приобщаване чрез включване в различни форми на социален и културен живот. | | ***Мярка 1:*** Грижи за здравето и превенция на заболяванията. | ***Мярка 1:*** Укрепване на капацитета на институциите, координиращи политиките за възрастните хора. | |
| ***Мярка 2:*** Осигуряване на възможности за професионално обучение. | | ***Мярка 2:*** Насърчаване на участието в обществения живот. | | ***Мярка 2:*** Подобряване на условията на живот. | ***Мярка 2:*** Укрепване на капацитета на заинтересованите страни по отношение на политиките за възрастните хора. | |
| ***Мярка 3:*** Подобряване на условията на труд. | | ***Мярка 3:*** Насърчаване на доброволчеството. | | ***Мярка 3:*** Подобряване на достъпността на транспорта. | ***Мярка 3:*** Непрекъснато актуализиране на политиките на местно, областно и национално ниво. | |
| ***Мярка 4:*** Предоставяне на специализирани услуги за възрастни работници. | | ***Мярка 4.*** Насърчаване на ученето през целия живот. | | ***Мярка 4:*** Насърчаване на предлагането на стоки и услуги, адаптирани спрямо нужите на възрастните хора. | ***Мярка 4:*** Подобряване на нагласите спрямо възрастните хора и комуникация срещу дискриминация. | |
| ***Мярка 5:*** Адаптиране на социално-осигурителната и пенсионна система към застаряването на населението. | | ***Мярка 5:*** Осигуряване на подкрепа на лицата, които се занимават непрофесионално с полагането на грижи. | | ***Мярка 5:*** Максимална степен на самостоятелност при дългосрочната грижа | ***Мярка 5.*** Подобряване на системата за мониторинг и координация. | |
| ***Мярка 6:*** Предоставяне на гъвкави услуги на пазара на труда, насърчаващи съвместяването на работа и грижи. | |  | |  | ***Мярка 6:*** Популяризиране на стратегията, комуникация и насърчаване на бизнеса на национално и местно ниво да се включи в мерки за активния живот на възрастните хора. | |

5. ПРИОРИТЕТИ И МЕРКИ

## 5.1. Приоритетна област 1 - Насърчаване на активния живот на възрастните хора в сферата на заетостта

### Общи проблеми и предизвикателства в сферата на пазара на труда

**Основни показатели за икономическата активност на населението през второто тримесечие на 2018 година (по данни на НСИ):**

**Коефициентът на икономическа активност за населението на възраст 15 - 64 навършени години е** 71.8% и остава без изменение в сравнение с второто тримесечие на 2017 година.

**Коефициентът на заетост за населението на възраст 15 - 64 навършени години** е 67.9%, като в сравнение със същото тримесечие на 2017 г. се увеличава с 0.7 процентни пункта.

**Коефициентът на безработица** е 5.5%, или с 0.8 процентни пункта по-нисък в сравнение с второто тримесечие на 2017 година.

**Икономически неактивните лица на възраст 15 - 64 навършени години** са 1 278.5 хил., или 28.2% от населението в същата възрастова група. От тях 84.4 хил., или 6.6%, са обезкуражени лица.

**Заетост**

През второто тримесечие на 2018 г. общият брой на заетите лица на възраст 15 и повече навършени години е 3 157.1 хил., като 1 678.1 хил. са мъже и 1 479.0 хил. - жени. Относителният дял на заетите лица от населението на възраст 15 и повече навършени години е 52.5%, с 0.3 процентни пункта по-висок в сравнение със същото тримесечие на 2017 година. При мъжете този дял е 58.1%, а при жените - 47.3%.

През второто тримесечие на 2018 г. 2 002.3 хил. души, или почти две трети от всички заети, работят в сектора на услугите, 940.7 хил. (29.8%) - в индустрията, и 214.1 хил. (6.8%) - в селското, горското и рибното стопанство.

От всички заети 3.9% (123.5 хил.) са работодатели, 7.1% (223.9 хил.) - самостоятелно заети лица (без наети), 88.2% (2 785.6 хил.) - наети лица, и 0.8% (24.1 хил.) - неплатени семейни работници. От общия брой на наетите лица 2 123.4 хил. (76.2%) работят в частния сектор, а 662.2 хил. (23.8%) - в обществения.

С временна работа са 118.1 хил., или 4.2% от наетите лица.

През второто тримесечие на 2018 г. заетостта в отделните възрастови групи е следната:

**Заетите лица на възраст 15 - 64 навършени години** са 3 078.2 хиляди. Коефициентът на заетост за населението в същата възрастова група е 67.9% (71.2% за мъжете и 64.4% за жените).

**Коефициентът на заетост за населението на възраст 15 - 29 навършени години** е 40.6% (46.3% за мъжете и 34.6% за жените).

**Коефициентът на заетост за населението на възраст 20 - 64 навършени години** е 72.6%, съответно 76.1% за мъжете и 68.9% за жените. Спрямо второто тримесечие на 2017 г. този коефициент е по-висок с 0.9 процентни пункта, като увеличението при мъжете и жените е почти еднакво.

**Заетите лица на възраст 55 - 64 навършени години** са 590.1 хил., или 61.0% от населението в същата възрастова група (64.9% от мъжете и 57.5% от жените). В сравнение с второто тримесечие на 2017 г., коефициентът на заетост за населението на възраст 55 - 64 години се увеличава с 2.7 процентни пункта.

Приоритетната област се отнася пряко до следните оперативни цели:

**Оперативна цел 1:** Да се създадат условия за активен трудов живот на възрастните хора.

**Оперативна цел 2:** Да се адаптира социално-осигурителната и пенсионна система към застаряването на населението, като се осигурят финансова стабилност, условия за активен и достоен живот в пенсионна възраст и за ограничаване на бедността сред пенсионерите.

**Оперативна цел 3:** Да се осигурят условия за достъп до учене през целия живот, професионално обучение и повишаване на квалификацията на възрастните хора.

В рамките на тази приоритетна област са включени мерки за повишаване на възможностите за участие на възрастните хора на пазара на труда, включително чрез премахване на пречките и демотивиращите фактори пред тяхното оставане на пазара на труда. Мерките се допълват също от такива, насочени към продължаващо професионално обучение, което да даде възможност на възрастните хора гъвкаво да отговорят на потребностите на непрекъснато променящия се трудов пазар. В тази област са включени също мерки за подобряване на условията на труд, със специален акцент върху здравето и безопасността на работните места и създаване на благоприятна среда във фирмите за приобщаване на възрастните хора в трудовия процес, създаване на условия за екипна работа и максимално използване на опита на всеки работещ/служител, независимо от неговата възраст. В приоритетната област са включени още мерки, които акцентират върху превенция на дискриминацията по възрастов принцип, включително такива, насочени към предлагане на различни услуги за възрастни хора във връзка със заетостта и мерки, които насърчават работодателите да обръщат специално внимание на въпросите, свързани с възрастното население и равнопоставеността на всички възрасти. Не на последно място, специфично внимание е отделено и на мерки, които дават възможност на възрастните хора да съвместяват работа и грижи за други свои зависими близки (деца, внуци, възрастни или болни роднини).

Налага се тенденцията, че общото търсене на умения ще продължи все повече да расте в бъдеще. В допълнение, прилаганите политики трябва да гарантират адаптивността на работната сила към новите изисквания.

Непрекъснатото обучение и ученето през целия живот ще допринесат уменията на хората да следват структурните промени на пазара на труда. Адекватните и своевременно предприети мерки за учене през целия живот и включването в него на активното застаряващо поколение ще има изключително важно значение. Броят на младежите, които ще навлязат на пазара на труда през следващото десетилетие, няма да може да отговори на всички изисквания на пазара на труда. Това ще има последици както за образователната система като цяло, така и за системата на професионалното обучение и подготовката на специфични кадри в частност. Колкото и важни да са образованието и обучението за по-адекватното реагиране на изискванията на пазара на труда, те няма да могат да разрешат проблема със свръхквалификацията и недостатъчната квалификация. Затова е важно да се предприемат синхронни мерки за правилна оценка на уменията, да се предотврати загубата на такива и да се извлече възможно най-голяма полза от тези, които са в наличност.

Предлаганите мерки по този приоритет включват:

1. Насърчаване на възможностите за участие на възрастните хора на пазара на труда;
2. Осигуряване на възможности за професионално обучение;
3. Подобряване на условията на труд;
4. Предоставяне на специализирани услуги за възрастни работници;
5. Адаптиране на социално-осигурителната и пенсионна система към застаряване на населението;
6. Предоставяне на гъвкави услуги на пазара на труда, насърчаващи съвместяването на работа и грижи.

Изграждането на умения е скъпоструващ процес в дългосрочен план, независимо дали става въпрос за формално образование (начално, средно и висше), или за специфично обучение/професионална насока в предприятие. Растежът на икономиката би бил невъзможен, ако предприятията трябва да се справят с липса на достатъчно квалифицирана работна сила. Затова, подкрепата и придобиването на квалификации трябва да бъде подпомагано по-активно от националните образователни политики и спрямо нуждите на конкретния район.

Повишаването на квалификацията на всички равнища е необходимо условие не само за съживяването на икономиката в краткосрочен план, но и за устойчивото развитие в дългосрочен план, за повишаването на производителността, за конкурентоспособността и заетостта в страната и в рамките на ЕС, за гарантирането на равните възможности, а също и за социалното сближаване. Предвиждането на бъдещите потребности на пазара на труда се извършва в определени граници и поради това е необходимо непрекъснато да се усъвършенстват използваните механизми и инструменти.

В следващата таблица са предложени конкретни мерки за изпълнение в рамките на приоритетната област, както и специфични мерки по региони и отговорните за координацията институции.

Приоритет 1

*Т*аблица 2*. Предложения за специфични мерки по райони – Приоритет 1*

|  |  |  |  |
| --- | --- | --- | --- |
| **Приоритет 1: Насърчаване на активния живот на възрастните хора в сферата на заетостта** | | | |
| **Мерки** | | Регионални акценти – специфични мерки по райони | Отговорна институция |
| ***Мярка 1:*** Насърчаване на възможностите за участие на възрастните хора на пазара на труда | * Насърчаване на въвеждането в предприятията на стратегии за управление на възрастта, които ще засилят тяхната конкурентоспособност, като използват опита и конкретните качества на възрастните работници; * Предоставяне на подробни консултации и помощ за търсещите работа и активна помощ за посредничество по заетостта (включително субсидирана заетост, помощ при започване на работа, социални проекти) и при необходимост предприемане на мерки за дългосрочна интеграция; * Финансиране за активни политики на пазара на труда и дългосрочно планиране в бюрата по труда; * Въвеждане на мерки, имащи за цел да подготвят физически и психически работниците да останат по-дълго на активна работа, преди всичко чрез намаляване на натиска в работата и приспособяване на условията на труд; * Насърчаване на социалните партньори да договарят в колективни трудови договори конкретни клаузи за специални мерки към работниците в предпенсионна и пенсионна възраст по отношение условията на труд, обучение, квалификация и менторство; * Насърчаване на предприемачеството сред хората над 55 години; * Осигуряване на възможности за надомна работа с гъвкаво работно време за хора в пенсионна възраст. | ***Североизточен район***   * Координация на действията между институциите - местна власт, държавни институции и работодателски организации по отношение на гарантирането на заетост за възрастните хора; * Осигуряване на гъвкава заетост и почасово заплащане на труда по отрасли и браншове; * Осигуряване на финансиране чрез публично-частно партньорство, което да даде възможност на читалищата, с участието на бизнеса да предоставят различни услуги за възрастните хора на пазара на труда; * Оценка на кадрите, които ще са необходими в района, квалификация/професионално обучение в направления, от които пазара се нуждае, като по този начин ще се преодолее дефицита на добре обучена работна сила за определени сектори;   ***Северен централен район***   * Засилване ролята на синдикатите в процеса по договаряне на условията на труд за хората над 55 години; * Стимулиране на селския туризъм като вид заетост за хората над 55 години; * Поощряване на местни инициативи за насърчаване на заетостта; * Предоставяне на възможности за обучение на млади от по-опитни възрастни работници; * Поддържане на по-активна връзка с МОН и стимулиране на професионалното обучение.   ***Северозападен район***   * Осигуряване на възможности за професионално обучение за подготовка на специалисти съгласно търсенето на работна сила; * Развитие и усъвършенстване на процеса на валидиране на знания, умения и компетентности с оглед на постигане на качество, което да удовлетворява потребностите на лицето на 50+ години за успешно професионално развитие и на обществото - от подходяща квалифицирана работна сила; * Наставничество чрез споделяне на опит - възрастни хора със знания и умения обучават младежи; * Съживяване на селското стопанство с обхващане на хора в напреднала възраст с опит и неговото предаване; * Организиране на фермерски пазар за продажба единствено на собствена продукция и готова храна от възрастни хора; * Стимулиране на туризма в района – активно промотиране на природните дадености на района; * Осигуряване на възможности за надомна работа с гъвкаво работно време за хора в пенсионна възраст;     ***Югоизточен район***   * Осигуряване на подкрепа и условия за създаване на почасова работа; * Осигуряване на комплексни медицински грижи; * Възможност за квалификация и/или придобиване на нови умения/знания – езикови, компютърни, практически и др.; * Включване на възрастните хора в производство на местна селскостопанска продукция;   ***Южен централен район***   * Адаптиране на изискванията на работните места спрямо спецификите на възрастните хора; * Въвеждане на ваучерно разплащане с работещите в предпенсионна възраст; * Споделяне на опит между поколенията – възрастни и млади в културни средища - съществуващите читалища за споделяне на опит и провеждане на взаимни обучения; * Ангажиране на възрастните хора в сектора на селското стопанство с насърчаване на производство на местна земеделска продукция;   ***Югозападен район***   * Предоставяне на гъвкаво работно време за възрастните безработни лица; * Организиране на курсове за професионално обучение за хора над 55 години; * Създаване на публично-частни партньорства по проекти и програми; * Поощряване на менторството като възможност за възрастните хора да обучават по-младите. | МТСП, АЗ, социални партньори, областни администрации |
| ***Мярка 2:*** Осигуряване на възможности за професионално обучение | * Насърчаване на обучението през целия живот и адекватно адресиране на застаряването в него; * Насърчаване на възрастните работници/ служители да се включват по-активно в допълващо обучение (стимули за по-активно участие в допълващо вътрешнофирмено обучение, особено за по-нискоквалифицираните и др.); * Развитие и усъвършенстване на процеса на валидиране на знания, умения и компетентности с оглед на постигане на качество, което да удовлетворява потребностите на лицата на 50+ години за успешно професионално развитие и на обществото за подходяща квалифицирана работна сила; * Наставничество чрез споделяне на опит - възрастни хора със знания и умения обучават младежи. | МТСП, АЗ, МОН, МТ, МЗХГ, социални партньори |
| ***Мярка 3:*** Подобряване на условията на труд | * Приспособяване на работната среда към потребностите на възрастните; * Повишаване на нивата на заетост на възрастните работници чрез подобряване на условията на труд; * Насърчаване на работодателите да подобряват работната среда и гъвкавите форми на заетост за работници над 50 г.; * Прилагане на стимули за по-добра защита на здравето на работното място, общодостъпни фирмени програми за поддържане на здравето, превантивна медицина и защита на работника/ служителя. | МТСП, ГИТ, социални партньори |
| ***Мярка 4:*** Предоставяне на специализирани услуги за възрастни работници | * Усъвършенстване на трудовото законодателство за гарантиране на активен живот на възрастните хора на пазара на труда; * Поддържане на джендър баланс по отношение на заетостта, равно заплащане за равен труд, равни възможности за кариерно развитие и израстване в професията и на работното място, равно третиране на жените и мъжете на пазара на труда; * Въвеждане на мерки за повишаване на осведомеността за възрастните работници, консултации и подкрепа за малките и средни предприятия, при стратегическо планиране на човешките ресурси и разработване на форми на организация на работата, благоприятни за възрастните работници; * Повишаване на финансовите знания и култура на възрастните работници; * Преодоляване на негативните нагласи на работодателите към по-възрастните лица, насърчаване по-дългото използване на техния трудов опит и умения с адекватно възнаграждение. | МТСП, АЗ, АСП |
| ***Мярка 5:*** Адаптиране на социално-осигурителната и пенсионна система към застаряване на населението | * Стабилизиране на пенсионната система, като се запазят параметрите в дългосрочен план, изразяващи се в ежегодното нарастване на възрастта и осигурителния стаж за придобиване право на пенсия за различните категории осигурени лица; * Популяризиране и стимулиране използването на поощренията за отложено пенсиониране на лица, навършили пенсионна възраст, които не са се възползвали от правото си на пенсия и разработване на модели за плавен преход от работа към пенсиониране; * Развиване и прилагане на практики по въвеждане на гъвкави условия на труд и форми на заетост за лицата в пенсионна възраст, без това да създава диспропорции на трудовия пазар и конфликти между поколенията; * Подобряване на информираността за състоянието и тенденциите в развитието на пенсионната система и осигурителната култура на работещите; * Предприемане на допълнителни мерки за ограничаване на сивия сектор в икономиката и засилване на координацията между различните държавни институции в тази област; * Насърчаване на доброволните форми на осигуряване на населението срещу осигурителни рискове; * Подобряване на контрола върху осигурителните плащания и недопускане на случаи на осигурителни измами; * Постигане на устойчив баланс между продължителността на трудовия живот и времето, прекарано в пенсия чрез мотивиране на осигурените лица да продължат активния си трудов живот, ако работоспособността и здравословното им състояние позволяват това, като специално внимание се отдели на хората, които имат право на ранно пенсиониране. | МТСП, НОИ, НАП, социални партньори |
| ***Мярка 6:*** Предоставяне на гъвкави услуги на пазара на труда, насърчаващи съвместяването на работа и грижи | * Да се насърчат работодателите и общините да изграждат социални предприятия; * Насърчаване развитието на малък бизнес сред възрастните хора, с помощ от страна на местните институции; * Насърчаване на кариерно консултиране за възрастни работници. | МТСП, АЗ, областни администрации, общини, социални партньори |

## 5.2. Приоритетната област 2 - Насърчаване на активния живот на възрастните хора в сферата на участието в обществото

### Общи проблеми и предизвикателства в сферата на общественото участие

Една от формите за активен начин на живот на възрастните хора е и доброволчеството. То е фактор за създаването на човешки и социален капитал, за интегрирането и намирането на работа, за подобряване на социалното сближаване.

Доброволчеството се свързва с фундаменталните ценности на Европейския съюз: справедливост, солидарност, приобщаване и чувство за гражданска принадлежност. Доброволците допринасят за обогатяване на облика на европейското общество, а онези от тях, които работят извън родните си страни, спомагат активно за изграждането на Европа на гражданите.

Възможностите за развитие на доброволческите дейности за и от възрастни хора се свързват с развитието на редица политики, като учене през целия живот, развитие на масовия спорт, развитие на различни форми на културна активност, дългосрочна грижа, грижа за зависими членове в семейството, оказване на помощ на пострадали при бедствия и аварии и др.

Най-общо под понятието „доброволчество” се разбират всички форми на доброволческа дейност, независимо дали формална или неформална. Доброволците действат по своя собствена воля, съгласно личните си избор и мотивация, без да търсят финансова облага.

Липсата на законодателно уреждане на въпроса създава проблеми, тъй като няма яснота кой носи отговорност, в случай, че с доброволеца стане злополука по време на доброволчески труд. Организациите, които работят с доброволци пък, не се чувстват мотивирани, защото дейността им е фрагментирано уредена в законодателството. Неизяснени остават важни аспекти като обучение, право на отпуск, социално осигуряване, право на обезщетение за безработица за трансгранични доброволчески дейности, настаняване, възстановяване на разходите на собствени средства. Налице са и редица финансови ограничения - доброволческата дейност, макар и да се предоставя безвъзмездно, не е безплатна.

Разглеждането на проблемите, пред които е изправено доброволчеството е с оглед използването му като част от инструментариума за насърчаване на активния живот на възрастните хора и развитието на солидарност между поколенията. Населението над възрастта за пенсиониране става все по-многочислено, като същевременно то е разнородно и с различен икономически, здравен и социален капацитет. Различните условия и начин на живот, различният жизнен опит оказват въздействие върху възможностите и предпочитанията за участие в доброволчески дейности. Една от основните причини за по-ниската степен на участие в доброволчески дейности на и за възрастни хора са влошените условия на живот на някои групи хора, които често трябва да се справят не само с нисък доход, но и със сериозни физически увреждания. Поради това е важно да се предприемат мерки, които са насочени към общото подобряване на условията и качеството на живот на възрастните хора.

Оперативните цели, които този приоритет включва, са:

**Оперативна цел 3:** Да се осигурят условия за достъп до учене през целия живот, професионално обучение и повишаване на квалификацията на възрастните хора.

**Оперативна цел 4:** Да се насърчи участието на възрастните хора във всички сфери на обществения живот, в културни, спортни и обществени дейности.

**Оперативна цел 5:** Да се насърчи развитието на доброволчеството.

В рамките на **приоритетната област *Насърчаване на активния живот на възрастните хора в сферата на участието в обществото*** са маркирани проблеми, възможности и мерки за социално приобщаване и по-голяма включеност на възрастните хора в различни форми на социален живот, доброволчество и подкрепа в процесите на вземане на решения на национално и местно ниво.

**Мерките в този приоритет са:**

1. Насърчаване на социалното приобщаване чрез включване в различни форми на социален и културен живот.
2. Насърчаване на участието в обществения живот.
3. Насърчаване на доброволчеството.
4. Насърчаване на ученето през целия живот.
5. Осигуряване на подкрепа на лицата, които се занимават непрофесионално с полагането на грижи.

### 

Приоритет 2

Таблица 3*. Предложения за специфични мерки по райони – Приоритет 2*

|  |  |  |  |
| --- | --- | --- | --- |
| **Приоритет 2: Насърчаване на активния живот на възрастните хора в сферата на участието в обществото** | | | |
| **Мерки** | | **Регионални акценти – специфични мерки по райони** | **Отговорна институция** |
| ***Мярка 1:*** Насърчаване на социалното приобщаване чрез включване в различни форми на социален и културен живот | * Разширяване на социалната функция на читалищата в подкрепа на възрастното поколение - като средище за организиране на информационни срещи и стимулиране ученето през целия живот; * Промяна на обществените нагласи чрез пряка активност и висока мотивация сред възрастните (създаване на чувство за пълноценност, значимост, ангажираност в личностен план и отхвърляне на стереотипи); * Насърчаване на физическата активност на възрастните хора; * Насърчаване на участието в спортни и културни събития. | ***Североизточен район***   * Развиване на комуникационни канали за предоставяне на услуги за по-добра осведоменост сред възрастното население относно възможностите за включване в различни инициативи; * Осигуряване на високо ниво на сигурност за възрастните хора в малките населени места;   ***Северен централен район***   * По-активно включване на възрастните хора в различни инициативи по отношение на дарителски и доброволчески кампании; * Включване на възрастните хора в изработване на местен културен и спортен календар; * Участие в различни масови събития, насърчаващи приемственост и съвместни инициативи между млади и възрастни; * Включване на самодейни и самостоятелни състави в масови събития в различни населени места в региона; * Подпомагане на Сдружения на пенсионери и оказване на съдействие за организиране на събития; * Участие в спортни и културни дейности за възрастни хора;   ***Северозападен район***   * Предаване на опит и премахване на чувството за социална изолоция; * Наемане на възрастни хора като консултанти в различни сфери; * Организиране на лагери за възрастни в рамките на няколко дни; * Повишаване на информираността на възрастните хора посредством различни информационни канали;   ***Югоизточен район***   * Засилване на връзките между поколенията чрез взаимно предаване на опит между възрастни и младежи; * Разработване на проекти, които да насърчават опазване и предаване на традициите, носители на които са възрастните хора; * Активизиране на различни организации от възрастни хора и организиране на различни спортни инициативи за тях;   ***Южен централен район***   * Разширяване на социалната функция на читалищата в подкрепа на възрастното поколение - като средище за организиране на информационни срещи и за стимулиране ученето през целия живот; * Обмяна на опит с практически модули, в които ментори са възрастните хора; * Организиране на кампании за запознаване с Националната стратегия за учене през целия живот; * Доброволчески дейности по подобряване на инфраструктурата в малките населени места;   ***Югозападен район***   * По-активно присъствие на възрастните хора в процеса на вземане на решения; * Участие в културния живот под различни форми и по интереси; * Участие в доброволчески дейности; * Промяна на обществените нагласи чрез пряка активност и висока мотивация сред възрастните (създаване на чувство за пълноценност, значимост и ангажираност). | МТСП, МК, ММС, областни и общински администрации, БЧК |
| ***Мярка 2:*** Насърчаване на участието в обществения живот | * Насърчаване на интеграцията на възрастните хора в обществото чрез участието им във формулирането и изпълнението на политики; * Споделяне на опит между поколенията; * Насърчаване на възможностите за участие на възрастните хора в дейности в общността: културни и спортни прояви, физическа дейност и др.; * Идентифициране на съвместни възможности между бизнеса и неправителствените организации, за да се увеличи достъпа и участието на възрастните хора в обществения живот; * Насърчаване на местни инициативи, които се възползват от местната инфраструктура в полза на възрастните; * Насърчаване на достъпа на възрастните хора до електронна информация и услуги чрез обучение и подпомагане. | МТСП, АЗ,МК - читалища, общини, областни администрации, работодател-ски организации |
| ***Мярка 3:*** Насърчаване на доброволчество-то | * Активно включване на хора в пенсионна възраст в доброволчески мрежи за солидарност и полагане на грижи за най-старите; * Стимулиране на доброволните участия на хората в пенсионна възраст в социалния живот на общността и развитието на гражданското общество; * Насърчаване на доброволческата дейност на младежите в полза и в подкрепа на възрастните хора; * Ангажиране на читалищата в подкрепа на активния и достоен живот на възрастните хора; * По-активно включване на възрастните хора в различни инициативи по отношение на дарителски и доброволчески кампании. | МТСП, МК, ММС |
| ***Мярка 4:*** Насърчаване наученето през целия живот | * Стартиране на инициативи за стимулиране на инвестиции в сферата на развитието на човешките ресурси и обученията; * Разширяване на предлаганите форми на обучение за възрастни хора; * Насърчаване достъпа на възрастните хора до обучение в сферата на информационните и комуникационни технологии, които ще им позволят да останат активни и пълноценно да участват в обществения живот; * Прилагане на мерки за засилване на участието в ученето през целия живот на заети и незаети възрастни, нуждаещи се от подобряване на техните компетенции или от подготовка за пенсиониране; * Развиване на информирането, насочването, консултирането като услуги, предназначени за разкриване на потенциалните възможности и ползи от ученето за възрастни. | МТСП, МОН, АЗ, МК - читалища, общини, областни администрации, социални партньори |
| ***Мярка 5:*** Осигуряване на подкрепа на лицата, които се занимават непрофесионал-но с полагането на грижи | * Разработване на схеми за предаване на опита от по-възрастните към по-младите; * Развитие на обществена чувствителност и разбиране към проблемите на възрастните хора; * Разработване и предлагане на иновативни социални услуги; * Предоставяне на ваучери за почасови социални услуги. | МТСП, АСП |

## 5.3. Приоритетна област 3 – Насърчаване на активния живот на възрастните хора в сферата на самостоятелния живот

В последното десетилетие в Европа се развива концепцията за сребърната икономика, която има за цел да насърчи създаването на широк кръг от продукти и услуги за нарастващия брой по-възрастни хора със здравни нужди и нужди от грижи, намалена подвижност и ограничения в ежедневните дейности.

Сред голяма част от населението като цяло из страната се наблюдава недостиг на алтернативни и достъпни форми за подкрепа на семейните грижи за старите хора. Потенциалът на семейните грижи намалява и възрастното население се нуждае все повече от професионална подкрепа в допълнение към неформалната грижа от семейството, за гарантиране по-добро качество на живот. В тази приоритетна област се извеждат общи нагласи по райони и се обръща внимание върху отделни мерки спрямо специфичните нужди за насърчаване на здравословния начин на живот, подобряване на качеството и достъпността на здравните услуги, подобряване на превенцията и профилактиката, както и разнообразяване на социалните услуги за възрастни хора. Специално внимание ще бъде отделено на финансовата култура и финансовата независимост на възрастните хора, възможностите за социална мобилност и др.

Предвид това, че действащото социално законодателство е в процес на актуализиране (Закон за интеграция на хората с увреждания и Закон за социално подпомагане) и предстои създаването на ново (Закон за социалните услуги, Закон за личната помощ), двугодишните Планове за изпълнение на Националната стратегия за активен живот на възрастните хора в България (2019 –2030 г.) ще бъдат съобразени със специалните закони след приемането им от Народното събрание.

### Общи проблеми и предизвикателства в сферата на независимия и сигурен живот на възрастните хора:

Възрастните хора представляват една от най-големите групи лица с потребности от социални услуги и съответно ангажират голямата част от ресурсите за предоставянето им. Устойчивата тенденция на застаряване предполага предприемане на адекватни мерки и в сферата на независимия и самостоятелен живот, през който достойно да преминат възрастните хора.

Според становище на Световната здравна организация, през последната една година от живота на човека са необходими средно половината от всички разходи за болнично лечение и грижи. Този факт, наред с ниската средна продължителност на живота в страната води до извода, че **продължаващото остаряване на нацията ще оказва все по-голям натиск върху системата** **на болничното лечение, здравните и социални услуги**. Тази тенденция намира своята проекция и по отношение на по-големите населени места в страната.

Голяма част от хората над 65 години, които са запазили способността си за самостоятелен начин на живот, страдат от сериозни съпътстващи **здравословни проблеми**. Наред с това се констатира влошаване на общото здравословно състояние на възрастните, които постъпват в специализирани институции. Съществен процент от възрастните с потребности от социални услуги може да бъде причислен към групата на хората с увреждания. Така разграничаването им от групата на хора с увреждания става много трудно.

Основен доставчик на социални услуги е общината. Това се дължи на децентрализацията при предоставяне на социални услуги. Като основни проблеми при ползването на социални услуги, включително услуги за лица в напреднала възраст, се открояват бедността, липсата на информация, недостатъчната достъпност на услугите, липсата на услуги на терен.

Географското покритие на социалните услуги по райони в България е неравномерно, въпреки че то обикновено отразява различията в числеността на населението. В административни центрове с по-голямо население са разположени повече социални услуги с по-голям капацитет. Все още преобладава институционалният модел на грижа за възрастни хора. Понякога този тип грижа се характеризира с деперсонализация, недостатъчна гъвкавост и социална дистанция. Факт е обаче, че в България все още има търсене на институционалната грижа най-вече за стари хора.

Във всички райони трябва да се предприемат мерки, които да водят до:

* Подобряване и организиране на системата от социални услуги, така че тя да функционира и да се развива непрестанно в интерес на хората в дадения регион;
* Транформиране и отваряне на т. нар. общодостъпни системи, тъй като най-вече в тези сфери се поставя преградата между възрастните и „останалите“, което е и основна причина за неспособността им на адаптация, неприемането от страна на обществото и последвалото социално изключване;
* Формиране на приемаща нагласа в обществото.

В цялата страна се подчертава значимостта от създаване на среда с универсален дизайн и подкрепа за самостоятелния живот на възрастните хора. В Швеция този опит се доказва като разходо-ефективен. При него намаляващото търсене на помощ там през последните 15 години не може да се обясни с подобряване на здравното състояние, тъй като няма данни за такова сред по‑възрастните хора. Най-вероятното обяснение за намалялото търсене на грижи за по-възрастните хора е по-добрата достъпност на жилищата и транспорта и по-лесния достъп до помощни технологии, които позволяват на възрастните хора да се справят сами. Трябва да се отбележи, че Швеция има най-доброто равнище на заетост на по-възрастните работници и по-възрастните жени от всички държави-членки на ЕС, което препраща към непрекъснатото обвързване на четирите области от Индекса за активен живот на възрастните хора.

**Оперативни цели, включени в приоритетната област:**

**Оперативна цел 6:** Да се осигурят равни условия за достъп до здравни услуги и удължаване на живота в добро здраве на възрастните хора.

**Оперативна цел 7:** Да се създадат условия за независим живот на възрастните хора, извън бедността и в подходящи и безопасни жилищни условия с развитие, модернизиране и подобряване на качеството на интегрираната дългосрочна грижа, равен достъп до социални услуги, развитие на т.нар. „сребърна икономика”.

**Оперативна цел 8:** Да се изгради капацитет на национално и регионално ниво за създаване и утвърждаване на политики за активен живот на възрастните хора.

В третата приоритетна област – насърчаване на активния живот на възрастните хора в сферата на самостоятелния живот са посочени мерки, които гарантират възможността на възрастните хора да бъдат в максимална степен самостоятелни и независими. В тази част документът предлага форми за насърчаване на здравословния начин на живот, подобряване на качеството и достъпността на здравните услуги, подобряване на превенцията и профилактиката, както и разнообразяване на социалните услуги за възрастни хора.

Мерки:

1. Грижи за здравето и превенция на заболяванията;
2. Подобряване на условията на живот;
3. Подобряване на достъпността на транспорта;
4. Насърчаване на предлагането на стоки и услуги, адаптирани спрямо нужите на възрастните хора;
5. Максимална степен на самостоятелност при дългосрочната грижа.

Приоритет 3

*Т*аблица 4*. Предложения за специфични мерки по райони – Приоритет 3*

|  |  |  |  |
| --- | --- | --- | --- |
| **Приоритет 3: Насърчаване на активния живот на възрастните хора в сферата на самостоятелния живот** | | | |
| **Мерки** | | **Регионални акценти – специфични мерки по райони** | **Отговорна инститицуия** |
| ***Мярка 1:*** Грижи за здравето и превенция на заболяванията | * Осигуряване на обслужване на населението, живеещо в малките населени места, в планинските, полу-планинските и отдалечените райони. Осигуряване на условия за равен достъп на възрастните хора до медицински и медико-социални услуги; * Оптимизиране на извънболничната и болничната мрежа съобразно потребностите на възрастните хора; * Подобряване на взаимодействието между държавния и частния здравен сектор и на рехабилитационната система, както и по-тясно сътрудничество между системата за здравни услуги и системата за социална закрила за възрастни; * Подобряване достъпа на възрастното население до качествени и безопасни лекарствени продукти на достъпни цени; * Развитие на допълнителни здравни услуги, насочени към възрастните хора; * Повишаване на здравната информираност сред възрастните хора; * Продължаване на съществуващите национални профилактични програми за промоция на здравословния начин на живот, както и разработване на нови програми, със специален акцент към възрастните хора. Създаване на национални скринингови програми за социално значими заболявания; * Повишаване на професионалната квалификация на предоставящите здравни услуги за възрастни хора и подобряване на специализацията на кадри в областта на психологическата помощ и подкрепа за възрастни хора, както и на специалисти от основните специалности за профилиране в областта на гериатрията и геронтологията. | **Североизточен район**   * Повишаване на експертизата на различните граждански организации относно предлагането на социални услуги. * Активно коопериране между неправителствения сектор и държавата в областта на предлагане на социални услуги за възрастните хора.  **Северен централен район**   * Изясняване статута на социалните асистенти посредством изготвяне на стандарт за тяхната дейност; * Изработване на ценови стандарти на социалните услуги по домовете; * Разкриване на допълнителни възможности за здравна профилактика на възрастните хора.  **Северозападен район**   * Връщане на здравните кабинети в населените места и осигуряване на специалисти; * „Здравеопазване на колела“ под формата на организирани срещи с лекари- специалисти; * Групи по самопомощ - възрастни в добро здраве общуват и обгрижват други възрастни, които са болни и безпомощни; * Приспособяване и подобряване на инфраструктурата съобразно потребностите на възрастните хора.   **Югоизточен район**   * Повишаване на иновациите и развитие на медицината в областта на активния живот на възрастните хора и остаряването в добро здраве; * Възможности за физическа активност и спортни дейности.  **Югозападен район**   * Подобряване на условията и насърчаване на физическата активност за възрастни чрез иницииране на спортни мероприятия; * Навременна профилактика на здравното състояние на възрастните хора; * Развиване на социални услуги, които са достъпни за възрастните хора; * Подобряване на финансовата култура на възрастните хора.  **Южен централен район**  * Подкрепа на физическите дейности и спорта като ключов компонент по отношение осигуряването на самостоятелен и независим живот на възрастните хора; * Подобряване на инфраструктурата и увеличаване на мобилните здравни услуги в малките населени места; * Осигуряване на физическа сигурност на възрастните хора в малките населени места; * Стажантски програми за медици и фелдшери; * Поддържане и профилактика на здравния статус на възрастните хора; * Подкрепа за домакински и битови дейности и по-достъпни жилища за възрастните хора. | МТСП, МЗ |
| ***Мярка 2:*** Подобряване на условията на живот | * Осигуряване на физическа сигурност, подобряване на битовите условия за възрастните хора; * Изплащане на целеви помощи за придружители на лица с увреждания и за жестов език на лица с увреден слух; * Гарантиране на доходи и намаляване на бедността сред възрастните хора; * Насърчаване на обществения ред и сигурността; * Провеждане на допълнителни инициативи за подобрена безопасност на възрастните хора и превенция на престъпленията. | МТСП, МВР, АСП, АХУ |
| ***Мярка 3:*** Подобряване на достъпността на транспорта | * Предоставяне на достъпен транспорт и подходяща местна инфраструктура; * Предоставяне на адаптирани транспортни услуги; * Проектиране и изграждане на обществени пространства, подходящи за възрастни хора. | МТИТС, общини, областна администрация |
| ***Мярка 4:*** Насърчаване на предлагането на стоки и услуги, адаптирани спрямо нуждите на възрастните хора | * Разработване и предлагане на специализирани стоки и услуги за възрастни хора; * Оказване на подкрепа на по-гъвкави модели за предлагане на специализирани услуги; * Осигуряване на постоянни, достъпни и висококачествени грижи за възрастните хора, с цел предотвратяване ползването на институционална грижа; * Отразяване на нуждите на възрастните хора в плановете и стратегиите на местно ниво. | МТСП, АСП, общини, областна администрация |
| ***Мярка 5:*** Максимална степен на самостоятелност при дългосрочната грижа | * Предприемане на мерки за подобряване на дългосрочните грижи за възрастните хора; * Усъвършенстване на нормативната база в посока повишаване на достъпа и качеството на здравните услуги; * Намаляване на бедността сред възрастните хора. | МТСП, АСП, МЗ |

## 5.4. Приоритетна област 4 – Създаване на капацитет и благоприятна среда за активен живот на възрастните хора на национално и на регионално ниво

За изпълнение на настоящата стратегия е много важно да има наличен капацитет на всички отговорни институции, заинтересовани страни и партньори.

Потвърждава се нуждата от съвместни действия за интегрирано провеждане на политики, в което различните отговорни институции действат заедно. Политиките по отношение на застаряването на населението трябва да включват едновременно мерки за трудовия живот и мерки за поддържане на участието на възрастните хора в обществото, включително участие в процеса на вземане на решения, в различни доброволни дейности и т.н. В допълнение, стимулиране на дейности/инициативи, които могат да не се отнасят пряко до трудовия живот на застаряващите хора, като изследователски дейности, създаване на мрежи и др., също ще допринесе за активния живот на застаряващите хора в дългосрочен план.

Оперативните цели, които са включени в този приоритет, са:

**Оперативна цел 5:** Да се насърчи развитието на доброволчеството.

**Оперативна цел 8:** Да се изгради капацитет на национално и регионално ниво за създаване и утвърждаване на политики за активен живот на възрастните хора.

Четвъртата приоритетна област – **създаване на капацитет и благоприятна среда за активен живот на възрастните хора на национално и на регионално ниво**, е пряко обвързана с останалите три приоритетни области. Тя обхваща както мерки за подобряване състоянието и благополучието на възрастните хора, така и институционални мерки за укрепване на капацитета на отделните институции и заинтересовани страни за насърчаване на активния живот на възрастните хора. Целта на тази мярка е да инвестира в човешкия капитал и възможностите за непрекъснато подобряване на политиките, насочени към възрастните хора. Мерките в тази приоритетна област ще подпомагат ефективното изпълнение на основните дейности в Стратегията и ще бъдат основа за устойчивост на резултатите и дългосрочно повишаване активността и интеграцията на възрастните хора.

Мерки:

1. Укрепване на капацитета на институциите, изпълняващи политики за възрастните хора;
2. Укрепване на капацитета на заинтересованите страни по отношение на политиките за възрастни хора;
3. Непрекъснато актуализиране на политиките за възрастните хора на местно, областно и национално ниво;
4. Подобряване на нагласите спрямо възрастните хора и комуникация срещу дискриминация;
5. Подобряване на системата за мониторинг и координация;
6. Популяризиране на стратегията, комуникация и насърчаване на бизнеса на национално и местно ниво да се включи в мерки за активен живот на възрастните хора.

Приоритет 4

*Т*аблица 5*. Предложения за специфични мерки – Приоритет 4*

|  |  |  |
| --- | --- | --- |
| **Приоритет 4 – Създаване на капацитет и благоприятна среда за активен живот на възрастните хора на национално и на регионално ниво** | | |
| **Мерки** | | **Отговорна инститицуия** |
| ***Мярка 1:*** Укрепване на капацитета на институциите, изпълняващи политики за възрастните хора | * Да се подобри механизма на координация между институциите, които имат отношение към политиките за активен живот на възрастните хора; * Да се подобри координацията на институциите между централно и регионално ниво; * Да се увеличи финансовият принос на местно ниво по отношение на политиките за активен живот на възрастните хора; * Предоставяне на обучения на институционалните партньори за живот в общността и включване. | МТСП и всички отговорни институции |
| ***Мярка 2:*** Укрепване на капацитета на заинтересованите страни по отношение на политиките за възрастни хора | * Да се подобри механизма на координация между заинтересованите страни, които имат отношение към политиките за активен живот на възрастните хора; * Да се подобри координацията на заинтересованите страни между централно и регионално ниво; * Да се увеличи финансовият принос на местно ниво по отношение на политиките на активен живот на възрастните хора; * Предоставяне на обучения на заинтересованите страни за живот в общността и включване. | МТСП и всички заинтересовани страни |
| ***Мярка 3:*** Непрекъснато актуализиране на политиките на местно, областно и национално ниво | * Координация и мониторинг на политиките за активен живот на възрастните хора; * Актуализация на политиките с участие на всички заинтересовани страни; * Преглед и предложения за актуализация на стратегическите документи в областта на активния живот на възрастните хора. | МТСП и всички отговорни институции |
| ***Мярка 4:*** Подобряване на нагласите спрямо възрастните хора и комуникация срещу дискриминация | * Провеждане на широка комуникационна кампания за активния живот на възрастните хора; * Разглеждане и обсъждане на проблема с насилието срещу възрастни хора; * Недопускане на дискриминация по признак „възраст“. | МТСП, МЗ, МП |
| ***Мярка 5:*** Подобряване на системата за мониторинг и координация | * Да се осигури проследяване на индикаторите по Стратегията; * Да се повиши капацитета на всички заинтересовани страни за оценка на изпълнението на политики; * Да се насърчи създаването на мрежа за събиране на данни за политиките за възрастни хора. | МТСП, НСИ и всички отговорни институции |
| **Мярка 6:** Популяризиране на Стратегията, комуникация и насърчаване на бизнеса на национално и местно ниво да се включи в мерки за активен живот на възрастните хора | * Популяризиране и комуникация на Стратегията и мерките й сред заинтересованите страни; * Насърчаване на заинтересованите страни за участие в проекти, насочени към активния живот на възрастните хора. | МТСП, социални партньори |

# 6.ФИНАНСИРАНЕ НА СТРАТЕГИЯТА

Финансирането на Националната стратегия за активен живот на възрастните хора, разработена на базата на Националната концепция за насърчаване на активния живот на възрастните хора се осъществява чрез целеви финансови средства от държавния бюджет, от европейски фондове, проекти и програми, както и от други допустими външни и вътрешни източници.

# 7.ПЛАН ЗА КОМУНИКАЦИЯ И ПУБЛИЧНОСТ НА СТРАТЕГИЯТА

Чрез Плана за комуникация и публичност на Националната стратегия за активен живот на възрастните хора трябва да се повиши информираността на целевите групи за нейната визия, цели, приоритети и предвидени мерки.

**Основна цел**

Основната цел на Плана за комуникация и публичност е повишаване на обществената информираност относно Националната стратегия за активен живот на възрастните хора, привличане на обществения интерес, насърчаване към участие, разясняване на възможностите, осигуряване на прозрачност и откритост при нейното изпълнение.

Документът цели да предостави информация на целевите групи на национално, регионално и местно ниво относно приоритетите за активния живот на възрастните хора и да ги призове към действие, като се отчитат регионалните нужди и специфики. Комуникационният план се стреми да насърчи общуването и сътрудничеството между различни структури (регионални/ местни власти, браншови организации, икономически организации, социални партньори, обществени сдружения и др.), и да подобри взаимодействието им с органите на национално ниво.

**Специфични цели**

1. Привличане на обществения интерес и повишаване на обществената информираност за обхвата, целите и резултатите на Стратегията; Осигуряване на максимална публичност и прозрачност на процеса на изпълнение на Националната стратегия за активен живот на възрастните хора ;
2. Насърчаване на активното участие на всички заинтересовани страни в процеса на изпълнение на Стратегията.

**Целеви групи**

Дейностите на Плана за комуникация и публичност са насочени към три основни целеви групи:

Таблица 6*. Целеви групи на Плана за комуникация и публичност*

|  |
| --- |
| Целева група 1: Вътрешна целева група |
| Целева група 2: Външна целева група |
| Целева група 3: Целева група – медиатори |

**Целева група 1: Вътрешна целева група - включва структури към:**

* Министерство на труда и социалната политика – дирекция „Жизнено равнище, демографска политика и социални инвестиции“, дирекция „Политика на пазара на труда и трудова мобилност“, дирекция „Политика за хората с увреждания, равни възможности и социални помощи“, дирекция „Социално включване“, дирекция „Трудово право, обществено осигуряване и условия на труд“, главна дирекция „Европейски фондове, международни програми и проекти“;
* Агенция за социално подпомагане;
* Агенция по заетостта;
* Изпълнителна агенция „Главна инспекция по труда”;
* Министерство на финансите, вкл. дирекция „Финанси на общините“;
* Министерство на вътрешните работи;
* Министерство на здравеопазването;
* Регионалните здравни инспекции;
* Центрове за спешна помощ;
* Национална здравноосигурителна каса и районни здравноосигурителни каси;
* Национален осигурителен институт;
* Министерство на културата - регионални експертно-консултантски центрове „Читалища”;
* Министерство на образованието и науката и Център за развитие на човешките ресурси (ЦРЧР);
* Национално звено за подкрепа на Електронната платформа за учене на възрастни в Европа;
* Министерство на регионалното развитие и благоустройството;
* Министерство на младежта и спорта;
* Областно и общинско управление и администрации.

**Целева група 2: Външна целева група – лица над 55 години и широката общественост**

Тази целева група обхваща цялото българско общество. Дейностите по информация и публичност, насочени към нея, имат за цел да изградят доверие у гражданите и да спомогнат за осъзнаването на приноса на Стратегията за активен живот на възрастните хора.

Българската общественост следва да се включва активно и да оказва подкрепа в реализирането на мерките по съответните приоритети. Тази група се състои от:

* Хора на възраст над 55 години, вкл.:
* специфични демографско-икономически групи - икономически неактивни лица, заети, безработни и др.;
* социално-уязвими групи - хора в неравностойно положение, хора с увреждания и др.;

**Целева група 3: Целева група – медиатори**

За да бъде успешна комуникацията и публичността по Стратегията, необходимо е да се включи група, която на практика ще изпълнява партньорска дейност. Към нея могат да се причислят представители на следните структури на гражданското общество:

* Професионални организации и социални партньори;
* Неправителствени организации;
* Средствата за масово осведомяване;
* Избрани представители на регионално и местно ниво, лидери на общественото мнение, информационни служби в рамките на министерства и общини;
* Други асоциации/организации – центрове, асоциации и клубове с нестопанска цел, научни, образователни, обучителни и културни центрове и институции, граждански сдружения, доставчици на социални и здравни услуги, финансови институции и др.

**Основни принципи при изпълнение на Плана:**

Комуникационният план ще се изпълнява при спазването на следните основни принципи:

**Равнопоставеност** – изпълнението на мерките за информация и комуникация трябва да осигури равен достъп до информация както на всички заинтересовани страни, така и на широката общественост;

**Навременност** – всички мерки за информация и комуникация ще бъдат планирани и изпълнени с оглед своевременното задоволяване на идентифицираните нужди на целевите групи;

**Адаптивност** – всички мерки за информация и комуникация ще бъдат съобразени със специфичните особености както на целевите групи, така и на конкретната ситуация, в която се изпълняват;

**Партньорство** – всички мерки ще се изпълняват в открит диалог и взаимодействие с всички заинтересовани страни;

**Прозрачност** - предоставяне на информация за изпълнението на мерките по информираност и публичност, съгласно националното законодателство;

**Изпълнение на Плана за комуникация и публичност**

**Комуникационни средства**

Изборът на комуникационни средства и дейности при изпълнението на Плана следва да е съобразен със:

* Спецификата на посланията;
* Характеристиките на целевата група (реципиент на посланието) – като размер, комуникационни канали за достигане до нея;
* Възможните дейности и форми за осъществяване на комуникацията.

При предаване на посланията, които засягат набор от различни целеви групи и подгрупи, ще се използва интегриран комуникационен микс, който да гарантира ефективността на комуникацията както като дейности и форми, така и като канали.

**Комуникационни канали**

Основните комуникационни канали, които ще бъдат използвани при изпълнението са следните:

* Електронни медии;
* Печатни медии;
* Онлайн медии.

**Основни комуникационни дейности:**

* Информационни кампании, включващи различни комуникационни канали и конкретни дейности според характера на целевите групи и подгрупи;
* Информационен портал/уебстраница на МТСП и други институции, обвързани с политиките за възрастните хора;
* Информационни събития и други форми на провеждане на директна комуникация с целевите групи като семинари, обучения, конференции, информационни дни, срещи, кръгли маси и консултации с експерти, презентации и др.

# **8. ИНДИКАТОРИ ЗА МОНИТОРИНГ И ОЦЕНКА**

### Индикатори за наблюдение и оценка на Стратегията за активен живот на възрастните хора в България

Индикаторите за мониторинг и оценка на изпълнението на Стратегията са включени в Индекса на активния живот на възрастните хора (AAI), който ще бъде използван като основен инструмент за оценка. Целите и приоритетите на стратегията са формулирани по такъв начин, че да има съответствие с индикаторите от индекса.

Логиката на разработване на подходящи индикатори отговаря на разбирането за същността на двата процеса – на наблюдение и оценка:

• Наблюдението (мониторингът) на изпълнението е текуща дейност, съпътстваща процеса на реализация на Стратегията, осигуряваща текущ контрол върху параметрите на изпълнението с цел реакция при възможно отклонение;

• Оценката има за цел да установи дали заложените в Стратегията цели са постигнати и каква е степента на постигане на целите (ефективност) и какви ресурси са използвани за това (ефикасност).

|  |
| --- |
| **Индикатори на общия Индекс на Активния живот на възрастните хора**  **Приоритет 1: Насърчаване на активния живот на възрастните хора в сферата на заетостта**  *Съответства с 1-ва област: Заетост*  А. **Коефициент на заетост за възрастовата група 55-59 г.**  Б. **Коефициент на заетост за възрастовата група 60-64 г.**  В. **Коефициент на заетост за възрастовата група 64-69 г.**  Г. **Коефициент на заетост за възрастовата група 70-74 г.** |
| **Приоритет 2: Насърчаване на активния живот на възрастните хора в сферата на участието в обществото**  *Съответства с 2-ра област: Обществено участие*  А. **Доброволчески дейности**: Процентен дял от населението на възраст 55+ г., които осъществяват неплатена доброволческа дейност чрез различни организации.  Б. **Грижа за деца, внуци**: Процентен дял от населението на възраст 55+ г., които полагат грижи за своите деца/внуци (най-малко веднъж седмично).  В. **Грижа за по-възрастни хора**: Процентен дял от населението на възраст 55+ г., които полагат грижи за възрастни или болни роднини (най-малко веднъж седмично).  Г. **Политическо участие**: Процентен дял от населението на възраст 55+ г., които вземат участие в дейности като срещи на профсъюзи, политически партии или групи за политическо действие. |
| **Приоритет 3: Насърчаване на активния живот на възрастните хора в сферата на самостоятелния живот**  *Съответства с 3-та област: Независим и сигурен живот в добро здраве*  А. **Физическа активност:** Процент от хора на възраст 55 и повече години, които се занимават с физически упражнения или спорт най-малко 5 пъти в седмицата.  Б. **Достъп до здравна и стоматологична грижа**: процентен дял на възрастните хора на 55+ годишна възраст, които съобщават, че нямат непосрещнати нужди от медицински и стоматологичен преглед.  В. **Условия за независим живот**: процентен дял на възрастните хора на 75 и повече годишна възраст, живеещи в самостоятелни домакинства или домакинства от двама души.  Г. **Среден разполагаем общ доход**: съотношението на медианния уравнен разполагаем доход на хората на възраст над 65 г. към медианния уравнен разполагаем доход на тези на възраст под 65 години.  Д. **Елиминиране на риска от изпадане в бедност**: процентен дял на възрастните хора на 65+ годишна възраст, които не са застрашени от изпадане в бедност, при праг на бедността отговарящ на 50% от средния национален приравнен разполагаем доход .  Е. **Елиминиране на сериозните материални лишения за възрастните хора**: процентен дял от хората на възраст 65+ г., които не търпят сериозни материални лишения.  Ж. **Физическа сигурност** на по-възрастната част от населението: процентен дял на възрастните хора на 55+ годишна възраст, които не се чувстват застрашени да станат жертва на тежко престъпление.  З. **Учене през целия живот**: процент на хора на възраст 55-74 г., които наскоро са придобили образование или обучение**.** |
| **Приоритет 4: Създаване на капацитет и благоприятна среда за активен живот на възрастните хора на национално и на регионално ниво**  *Съответства с 4-та област: Създаване на капацитет и благоприятна среда за активен живот*  А. **Очаквана продължителност на живота** **на възраст 55 г.**  Б **Очаквана продължителност на живота** **в добро здраве на възраст 55 г.**  В. **Психично благополучие**  Г. **Използване на информационни и комуникационни технологии** **:** процентендял на лицата на възраст 55-74 години, които използват интернет поне веднъж седмично  Д. **Социална свързаност** : този индикатор измерва контакти извън домакинството, поне веднъж седмично.  Е. **Образователно равнище на възрастните хора**: процентен дял на възрастните хора (55-74 години) с по-високо от средното, или с висше образование. |

### Информационна обезпеченост и методи за набавяне на информация за целите на мониторинга, оценката и актуализацията на Стратегията

Набирането на информация във връзка с актуализирането на индикаторите за мониторинг и оценка ще включва комбинация от следните източници:

* НСИ и други относими източници на статистически данни (данни на агенции, центрове, редовно генериращи подобна информация и др.);
* Данни от Европейски изследвания – ЕВРОСТАТ, Изследване за ИКТ, Европейско социално изследване (ESS), Европейско изследване за работната сила (EU-LFS), Европейско изследване за качеството на живот (EQLS), Европейска информационна система за здраве и продължителност на живота, статистика на ЕС за доходите и условията на живот (EU-SILC) и др.;
* Актуални данни, събирани от съответните компетентни органи на национално и регионално ниво.

### Отговорна структура за изпълнение, координация, наблюдение и оценка на Стратегията

Отговорен орган за изпълнението, координацията, наблюдението и оценката на Националната стратегия за активен живот на възрастните хора в България ще бъде Министерство на труда и социалната политика, чрез дирекция „Жизнено равнище, демографска политика и социални инвестиции“.

Успешното прилагане на Националната стратегия за активен живот на възрастните хора следва да се извършва от обединените усилия на всички заинтересовани страни. Ето защо, Междуведомствената работна група по демографските въпроси, доходите и жизненото равнище към министъра на труда и социалната политика ще осигурява поддържане на постоянен работен формат за междуведомствено взаимодействие и по въпросите на застаряването. В състава на работната група са включени широк кръг представители на отговорните институции по изпълнение на демографската политика, включително представители на министерства, държавни агенции, представители на Националния осигурителен институт, Националния статистически институт, Българската академия на науките, Българския червен кръст, представители на общините (НСОРБ), социалните партньори и др. Съставът на работната група се актуализира ежегодно, като за всяка институция се посочват титуляр и заместник. Председателят на междуведомствената работна група (ресорен заместник-министър) утвърждава годишен план-график за работа на групата.

В задачите на работната група ще бъде включено и подаване на информация по компетентност от отговорните ведомства във връзка с разработване на двугодишен План и двугодишен Отчет за изпълнение на Националната стратегия за активен живот на възрастните хора в България (2019 –2030 г.).

### Изпълнение и координация на Стратегията

Проектът на Национална стратегия за активен живот на възрастните хора в България (2019 –2030 г.) ще бъде внесен за разглеждане и приемане с решение на Министерския съвет. Двугодишните планове и двугодишните отчети за изпълнение на Стратегията ще бъдат изготвяни от Министерството на труда и социалната политика, след подаване на информация по компетентност от отговорните ведомства, и ще бъдат внасяни за разглеждане и приемане от Министерския съвет. Първият двугодишен План към Националната стратегия за активен живот на възрастните хора в България ще обхваща периода 2019 - 2020 г.

### Наблюдение, оценка и актуализация на Стратегията

Дейностите по наблюдение и оценка на изпълнението са важен елемент от качественото изпълнение на Стратегията. Навременното им извършване гарантира, че при изпълнението на Стратегията ще се следват заложените в нея цели, като в случай на нужда ще се предприемат и необходими мерки за актуализацията им за постигане на гъвкавост и устойчивост на политиките към външни промени (например промяна в икономическата макрорамка, законовата рамка на национално ниво и на ниво ЕС, промени в социално-икономическата среда и т.н.) и/или вътрешни фактори. Ангажиментите по актуализация на Стратегията ще бъдат добавени към задачите на Междуведомствената работна група по демографските въпроси, доходите и жизненото равнище към министъра на труда и социалната политика.

На всеки четири години от планирания период (2019 – 2030 г.) ще бъде извършвана оценка на Националната стратегия за активен живот на възрастните хора в България. МТСП ще координира процеса на оценка на Стратегията и ще насърчава заинтересованите страни да вземат активно участие в него. За да е максимално обективна, оценката ще бъде извършена от независим външен оценител.

Окончателен отчет за изпълнението на Стратегията ще се изготви от МТСП в края на плановия период, с цел отчитане на изпълнението на заложените цели. Окончателният отчет следва да се популяризира по подходящ начин, като всички заинтересовани страни и обществеността бъдат включени на ниво набиране на информация, както и по отношение актуализация на целите и приоритетите.

1. Възрастовите граници за разпределение на населението по категориите над трудоспособна възраст са определени съгласно Наредбата за пенсиите и осигурителния стаж, приета с Постановление № 30 на МС (ДВ, бр. 21/17.03.2000 година). В Наредбата е разписана подробно възрастта за придобиване право на пенсия за осигурителен стаж и възраст за съответната година, която е регламентирана в КСО. Това е възрастта за придобиване право на пенсия по чл.68, ал.1 от КСО, което е границата за определяне на лицата в надтрудоспособна възраст. [↑](#footnote-ref-1)
2. Интегриране на политиките по застаряване във всички свързани политики [↑](#footnote-ref-2)